text:
Candela
Candela ta un reaccion kimico cu ta duna luz y cayente. E ta un di e mas ehemplarnan familia di e proceso kimico di oxidacion.
Siguridad[editá | editá fuente]
Candela ta hopi cayente. Nunca meste wordo getouch cu lo kima algo cu ta cerca. Si e kima e cuero humano, e or'ey lo causa blar y esey lo tuma par di tempo pa cura.
Uzo[editá | editá fuente]
Ademas nos por uza candela si nos uz'e manera meste ta. E ta masha importante pa hende, pasobra ora tin dia friu nan ta uza cayente, of ora ta scur ta uza luz of simplemente pa cushina.
Uzo destructivo[editá | editá fuente]
Si no ta uz'e apropiadamente, e por ta peligroso. Cos a bay for di man cu a destrui 17,400 km² un luga cu ta mes grandi cu New York. E por kima ful un mondi completo si no ta controla debidamente. Tur aña, luga grandi di mondi ta destrui pa causa di candela, particularmente na Europa. Esaki sa pasa den zomer. Bombero ta hende special cu ta getrain pa paga candela of mantene bou control. Candela mester tin tres cos pa kima: oxigeno, fuel y calor. Nos ta uza fuel pa palo, tondel, carbon of cualke otro substancia cu ta por facilmente oxidensa. Ora ta bezig ta kima, e ta crea su mesun temperatura cu lo sigui kima te na su mesun tempo.
Control[editá | editá fuente]
Nos por paga candela den tres diferente manera, pa kita esakinan nos mester:
- Nos por kita e cumbustibel. Si ta sigui kima di tur cumbustibel y e extra cumbustibel extra ta wordo kita e or'ey e ta paga.
- Nos por elimina e oxigeno. Nos por yama e esaki 'sofocante'. E no por kima un stofzuiger of si ta cubri cu carbon dioxide.
- Nos por elimina e calor. Manera mas comun ta pag'e cu awa pa absorba e calor.
Reaccion[editá | editá fuente]
Candela en general ta reaccion cumbustion cu tin karbon, hidrogeno y oxigeno. E producto mas tanto awa y carbon dioxide, aunke tin otro ehempel pa evita generalisacion, manera kimamento di magnesium na aire cu ta haci magnesium oxide. Candela por ocuri riba diferente manera y tin diferente sorto di candela, si no ta wordo trata corectamente por causa un devestacion total. Un di e sorto di candela ta candela di metal, candela di metal, stoof di gas etcetra. Nos por paga candela cu awa si ta di palo, sinembargo esun di metal ta masha cayente cu e no t'asina facil pa pag'e. Y si ta pag'e cu awa riba metal e lo djis vapor'e. Pa por pag'e ta recomendabel pa pag'e cu tera, asina e ta paga e oxigeno. Cu un brandblusser (cos di paga candela) mayoria di biaha e ta paga casi tur sorto di candela.


c: text/html

text:
Pa e motibu aki PDVSA a bisa ku e no tin plaka pa invertí den e refineria. PDVSA su interes di te ainda ta ópera e refineria pasombra e tin kaminda pa destilá 300 mil bari di petrolio i saka produktonan ku e ta gana plaka for di dje , i e no ta ril ni tril pa loke ta e polushon di aire,laman i tera na Kòrsou. E ta duna donashon den tur kos pa e pueblo na sierto momentu no hanja rabia riba PDVSA pasombra e a akomodá henter prensa i polítiko nan na Kòrsou.
Pa kolmo nos gobièrnu no tin ku nes kuantu hende ta sufri i muri di e polushon, ni kuantu no por drumi anochi di e holo stinki i boroto di e refineria i tur dia tin reklamo riba e refineria.
Tim Multi disiplinario ta biaha rònt mundu pa buska un interesado pa e refineria ku ta difisil pa haña a ménos ku regalá nan e refineria di pueblo ku na final ta keda un blòki na pia di e pueblo aki. E 10 pir nan ku tin den schottegat mester wòrdu usa awor despues di 100 anja pa e pueblo i no pa otro kompania nan yena nan saku laga e pueblo ku wiriwiri.
Rapòrtnan di tres aña pasa ta papia di balor di e refineria di 600 mil dòler, i Cot 400 mil dòler. Ta hopi difísil pa traga ku e refineria su preis a subi den e tres aña nan ku a pasa na 2.4 mion doler ku ta 4 biaha mas tantu ku e tabata. Ta kiko a kambia na e refineria.
E konklushon ku ora bai kima gas e molèster di e refineria ta ménos,ta bèrdat, pero no ta un garantia ku e molèster di humamentu, di skorsten, di fakkel nan, i di kimamentu h2s na fakkel nan ta bira ménos ku ta kontribuí en grandi na e molèster nan den e bario nan pabou di e refineria. Tin un falta di disiplina operashonal ku ta kousa grandi e e parti di molèster, sin menshoná ainda e polushon di awa i di tera.
Na mi konsepto no tin ku warda riba gas pa bai kima gas, for di awor aki e mayoria di fornunan por kima gas, ta kiko ta warda riba dje ku tin asina sigur ku e polushon ta bai bira ménos.
Awor ku PDVSA despues di 30 a kaba di chupa tur sanger di e pueblo aki, tim multi disiplinario ta papia di business esun ku ofresé mehor negoshi lo ta esun ku lo dil kuné.
E kuestion ku ta na e refineria aki so e empleado nan tékniko so por traha ta for di moda pasombra hende ta bai traha ront mundu kaminda e por hanja un bon salario. Ku otro palabra Gobièrnu no por sakrifiká salu di míles di hende, i tambe un area ekonómiko kaminda muchu mas hende por hañá trabou den un ambiente limpi pa nan i nan familiar nan.
Na e momentu aki e pueblo aki ta na un krusada pa tuma e desishon mas apropiá pa e Pais Kòrsou aki di moda ku Yu’i i Yunan por mira patras des di un otro 30 ku tabata un bon desishon i no un desishon ku durante e 30 aña ku a pasa ta sufri so e pueblo aki a keda sufri pasombra 30 aña pasa no tabatin otro alternativa. Pueblo lanta Ariba i Sta op pa bo futuro derechonan. SIN MIEDU.
TEL. 5231930, 5-10-2015, GACHITU ONLINE GOLLLLLLLL, APP: 5223335.

robotstxt: allowed

filter: keep


text:
Willemstad—Un aksidente entre di dos vehíkulo ta loke a tuma lugá ayera riba Schottegatweg Noord.
Willemstad— Un aksidente ku un hóben leshoná ta loke a tuma lugá riba Caracasbaaiweg na altura di Luna Park.
Willemstad—Riba e kaminda pa bai Banda Bou na altura di e entrada di Mal Pais a surgi un aksidente entre di kuater vehíkulo den kual dos persona a resultá leshoná.
Willemstad—Un aksidente entre di dos vehíkulo a tuma lugá den oranan di anochi lat na Langule pa ta mas eksakto Kaminda Winfrido Hermans ku saldo di tres persona leshoná.
Willemstad— Un hòmber ku tabata manehá un skuter a keda transportá pa CMC despues di a dal kontra di un SUV i a fraktura su pia.
Willemstad—- Djasabra den oranan di anochi, Kòrsou a registrá otro morto den tráfiko ora un peaton a keda alkansá pa un vehíkulo riba Schottegatweg Noord nèt enfrente di bankonan situá pabou di Mangusá Supermarket.
Willemstad— Un outo a keda tras ku basta daño material despues ku e la bai dal kontra di vangrail riba Arubastraat.
Willemstad—— Un motosiklista a keda transportá pa CMC despues di tabata envolví den un aksidente riba e kaminda di Westpunt nèt na altura di e entrada di e pòmp di gasolin Juan Domingo.
Willemstad— Polis mester a kore tras di un pikòp pa asina por a para esaki pa atendé ku e shofùr kual tabata basta kansa.
Willemstad—- Polisnan di Barber mester a bai den Kloof na Banda Bou pa un aksidente ku a surgi ku basta daño material.


text:
ORANJESTAD (AAN): For di docentenan di Colegio Arubano DIARIO a ricibi e siguiente informe:
“E ultimo simannan a bira cla via medio social y den prensa cu ta reina un incertidumbre na Colegio Arubano. Como docente nos kier comparti nos preocupacionnan tocante e desaroyonan aki cu, particularmente, e mayornan di nos alumnonan y e comunidad en general.
Ta reina ya pa un cantidad di aña insatisfaccion y intrankilidad na Colegio Arubano. Na augustus di aña 2018, porfin a haya un rector Arubiano, cu a goza di confiansa di e cuerpo y cu a cuminsa cu e tarea pisa cu animo nobo. Ni dos aña despues, e ta entrega su retiro ya cu traha cu e directiva actual, SVOA, ta
imposibel.
Esaki tabata e di 9 rector cu Colegio a conoce den 8 aña. Acerca, e docentenan ta experiencia, den forma progresivo, e metemento di e directiva, cu no tin niun afinidad cu enseñansa, riba tur nivel. Esaki tin un influencia negativo riba e scol, e docentenan y sigur e alumnonan. E parti ‘gezellig’ a bay perdi, e actividadnan social a disparce, pasobra mester bezuinig, ta inverti poco den material di les y demasiado den cosnan cu no tin nada di haber cu enseñansa.
Banda di esaki, e docentenan ta preocupa con ta uza e contribucion di mayor y e fondo di boekenfonds. Desde 19 di december 2019 ,e mesun directiva a funda un stichting, esta Stichting pro SVOA, cu ta maneha tur placa di scol (subsidio, ganashi di actividad, regalo, contribucion di mayor, fondo di boekenfonds, donacion, herencia, honorario). E stichting aki ta parti di e directiva actual di scol,
esta SVOA.
Den cuadro di transparencia y bon gobernacion, esaki ta un desaroyo extremadamente straño. Meta di institui Boekenfonds tabata primeramente pa yuda e mayornan cu e gastonan di buki door di huur esakinan.
Ora cu 75% di bo cuerpo di docente y mayoria di e personal di sosten na e scol ta duna di conoce cu nan no tin confiansa den e directiva actual, e situacion di trabou ta bira uno insoportabel. Y esaki lo refleha bek riba e animo cerca nos alumnonan, cu no merece!
E cuerpo di docente y gran parti di personal di sosten, no ta sostene e directiva aki y p’esey nos ta sinti nos mes yama pa tene accion tanten cu e directiva actual ta nenga di entrega nan renuncia.
Colegio Arubano, unda hopi ciudadano a pasa nan añanan di enseñansa avansa cu placer, merece un directiva transparente y sigur miho!


text: Manera ta conoci e cuidadano Noraima J.Z. Sierra Vitola a entama un caso contra pais Aruba debi cu e ta haya cu el a wordo kita inhustamente for di trabao caminda e base ta cu dor di su error, awa sushi a mescla cu awa cu a wordo refina tempo cu e persona aki tabata traha na e planta di purificacion di awa na Sasaki. E decision di huez awe tabata cu e ta haya cu e demanda di Noraima no tin base pues den poco palabra e persona aki, kende ta casa di Speed Andrade ta perde su caso. Aki bao por lesa e Vonnis completo p’asina tur hende haya sa bon bon kico a sosode y con cos a bai cu awe Huez a declara cu Noraima su demanda ta “ongegrond”, pues no tin base.


text:
MEKRA — Despues di e pelea kontra Floyd ‘Money’ Mayweather, Manny Pacquiao e rekonosé ku e la bringa ku un leshon na su skouder. Segun e ekipo di Pacquiao e bòksdó a sufri e leshon aki den entrenamentu pa e pelea di djasabra ultimo. Mas aleu, nan a duna di konosé ku e leshon a mehorá satisfaktoriamente durante di entrenamentu ku no tabata tin motibu pa postpone e pelea. Sin embargo, e leshon a re aparesé durante di e pelea poniendo ku Manny tabata usa su brasa drechi limitá.
Segun un siruhano di e famoso klínika Kerlan-Jobe, Manny no solamente tin un leshon na su skouder pero ta un leshon ku lo rekerí operashon di e bòksdó. Ku esaki Manny lo tin ku pasa un periodo di entre 9 pa 12 luna sin mira akshon.
Ku esaki te na e momentu nan aki ta kita tur posibilidat di un posibel revancha entre Floyd Mayweather i Manny Pacquiao. Si un revancha tabata pa tuma lugá mes, esaki lo mester a sosodé den luna di sèptèmber próksimo ora Mayweather bringa su ultimo pelea.
E Komishon Atlétiko di Nevada ku a sanshoná e pelea no ta masha kontentu ku e ekipo di Manny Pacquiao. Pa motibu ku nan no a revelá e leshon riba un formulario ofisial promé ku e pelea. Segun e komishon, Pacquiao of un hende di su ekipo a skirbi “No” banda di e pregunta, “Bo tabata tin un leshon na bo skouder, kokoti of man ku tabata rekerí evaluashon of eksaminashon?”
Di ser haña kulpabel pa e komishon, Pacquiao por keda suspendé i te asta por enfrentá kargonan kriminal pa motibu di perhurio. Segun e promotor di Manny, Top Rank, e komishon Anti-Doping di Merka (USADA) tabata na altura di e leshon. Pero USADA na nan turno ta laba nan man bisando ku nan ta supervisa e uso di dopahe i nan no a risibí niun informashon médiko riba Manny Pacquiao. Segun USADA, e pregunta kardinal ku mester keda hasi ta: dikon un hende a bisa ku Manny no tabata leshoná riba e formulario promé ku e pelea?


text:
Judaismo
Judaismo ta e "ta e religion, filosofia, anto manera di biba" di e hendenan Judio. Origenando den e Beibel Hebrew (tambe konosi komo e Tanakh) anto eksplorá den e tekstonan mas despues manera e Talmud, e ta konsidera dor di e Judiunan pa ta e ekspreshon di e relashon konvenshonal ku Dios tin ku e Yiunan di Israel. Segun Judaismo Rabiniko tradishonal, Dios a revela su leinan anto komandamentunan na Moses riba e seru di Sinai anto a formá e Torah skibí i oral. Esaki tabata historikamente kritika dor di e Karaitonan, un movementu ku a florese durante e periodo di middeleeuwen, anto ta retene un par di mil siguidonan awendia ta mantene ku solamente e Torah skibí a wordu revelá. Den tempunan moderno, movementunan liberal manera Judaismo Humanistiko por ta no-theistiko.


text:
Segun informacion di e agencia EFE, e compania Mericano Exxon Mobil, e empresa mas grandi den petroleo y gas na mundo, a anuncia cu e lo ta invertiendo 5.000 miyon dollar den exploracion pa obtene petroleo na Guyana, desde 2020.
E responsabel di Exxon Mobil na Guyana, Jeff Simon, a bisa den un conferencia di prensa na Guyana cu e filial Esso Exploration and Production Guyana Limited (EEPGL) a solicita un licencia di produccion y cu a contrata un compania specialisa den construccion di plataforma flotante.
Desde e plataforma lo saca petroleo di fondo di lama y ta almacena esaki pa ser transporta pa un refineria, prome cu comercialisacion. E plataforma lo tin capacidad di almacenahe te 100.000 bari di petroleo diario, y tambe lo separa gas y awa di e petroleo recogi. Ta spera cu Exxon Mobil lo bora 17 pos di petroleo.
Nota di redaccion
E exploracionnan di Exxon y otro empresanan na Guyana a bay acompaña pa varios problema. Ta existi ainda e conflicto di frontera cu Venezuela cu ta reclama un parti grandi di teritorio Guyanes como su propiedad legitimo, incluyendo e teritorio marino cu ta pertenece na esaki. Na januari 2017 tabatin otro asunto, unda a acusa Exxon Mobil di a financia campaña electoral na Guyana na 2015. Gobierno Guyanes a desmenti esaki. Rex Tillerson, actual secretario di estado den gobierno di Trump, den e periodo menciona tabata CEO di Exxon Mobil.


text:
Vincent van Gogh
Vincent Willem van Gogh miho conoci como Vincent van Gogh,tabata un pintor Hulandes. El a nace dia 30 di maart 1853 y a fayece 29 di juli 1890.
E no tawata masha conoci den su bida. Durante su bida el a logra bende algun pintura so. Sinembargo,su fama a crece despues di su morto. Awendia e ta un di e pintornan mas conoci den historia y un bon contribuido den arte moderno.
Van Gogh a cuminsa pinta cu su binti aña. Un di su miho trabou tawata haci dos aña prome cu su morto. El a haci mas cu 2.000 obra di arte. Mas o menos 900 tawata pintura y 1.100 tawata pinta y gesketch. Asina mes, su trabou di arte tawatin masha influencia den arte di Modernismo despues di dje. Awe un cantidad di obra cu el a haci ta distribui mundialmente den museonan of ta na benta na prijs hopi halto.
Despues cu e no a logra haya trabou, el a dicidi di bira un artista. El a biba na Paris hunto cu su ruman, Theo, cu tawata un comerciante di arte y a conoce hopi artista famoso cu a yud'e y influenci'e. Durante su bida el a skirbi hopi carta pa su ruman y Theo tawata warda nan. Den un di su carta e ta papia tocante su sentimentonan fuerte pa bida y arte.
El a muda pa e ciudad Arles y a biba cu un otro artista,Paul Gauguin. Nan dos semper tawata discuti cu otro y poco despues Vincent a corta su parti horea y mand'e pa un prostituta. Su problema mental a bira asina serio cu nan a mand'e na un instituto. Diesocho luna despues el a coy un pistol y mata su mes y muri dos dia despues. Theo tawata masha trastorna di e morto di su ruman. El a bira asina malo cu el a muri seis luna despues.
Bida[editá | editá fuente]
Vincent van Gogh a nace na Groot-Zundert, Hulanda. E tawata yiu di un pasto y nan a cri'e rond di un famia masha religioso. Vincent tawata masha emocional y no tawata confia den su mes. Entre aña 1860 pa 1880 finalmente a dicidi di bira artista den pintamento. E tawatin dos romance tristo. El traha tambe sin exito den un boekhandel, como bendedo di arte y predicado. El a keda na Belgie unda el a predica pa studia arte. Un di su trabounan ta tristo, fuerte y un di su pintura conoci ta "the Potato Eaters" pinta na 1885. Na e aña ey, van Gogh a bay Antwerp unda el a haya e trabounan di Rubens y a cumpra hopi prints Hapones.
Na 1886 el a bay Paris pa compaña su ruman, Theo, cu tawata manager di un galeria yama 'Goupil's'. Na Paris el studia cu Cormon. E tambe a conoce Pissarro, Monet, y Gauguin. Esakinan a yuda e colo di su pintura pa briy'e y pinta den slagen cortico cu e penseel. Su temperamento nervioso a hacie un compañero dificil y discusion tur anochi combina cu pintura tur dia a hacie malo di salud. El a dicidi di bay zuid na Arles unda el a spera su amigonan lo compañ'e y yud'e busca un scol di arte. Na final di aña 1888, Gaugin a laga Arles. Van Gogh a sigui cu un mashin di feita, pero Gauguin a par'e. Van Gogh a corta e lobulo di su horea.
Despues di esey, van Gogh a cuminsa haya ataka di locura y nan a mand'e na un institucion psikiatrico na Saint-Remy pa tratamento medico.
Den mei di 1890 su salud mental a mehora y el a bay biba na Auvers-sur-Oise. Dr. Gachet tawata wak p'e cautelosamente. Sinembargo, dos luna despues riba dia 27 di juli, a hay'e morto. Theo,cu tabata cu Van Gogh prome cu el a muri a informa cu su ultimo palabranan tawata "La tristese durera toujours", cu kiermen "E tristesa lo dura pa semper" na Frances. Durante su corto carera el a bende solamente un pintura. Van Gogh su pinturnan bunita a bende nan den menos di tres aña. E mama di Van Gogh a tira tur su pinturanan afo durante cu e tawata na bida y hasta tambe despues di su morto. Pero el a biba suficiente tempo pa wak su yiu bira un pintor famoso rond mundo.


text:
Gobierno di Aruba a anuncia algun siman atras cu lo habri nos fronteranan pa vuelonan comercial entre 15 di Juni cu 1 di Juli 2020.
Sinembargo a fechanan ta acercando y ainda Gobierno no tin fin di confirma e fecha definitivo. Esaki no ta algo responsabel mirando cu centenares di organisacion y negoshinan tin cu prepara adelanta pa por ta cla pa opera y ricibi turista. E no por ta aceptabel pa Gobierno duna un anticipacion asina cortico di por ehempel 1 siman.
E diferente companianan tin cu prepara stock/productonan, empleado, skema, limpiesa etc. Diferente di e organisacionnan aki y companianan ta urgi gobierno pa anuncia un fecha definitivo mas pronto posibel pa asina por ta bon prepara. Aunke na comienso e cantidad di turista ta limita, toch ta importante pa nan haya un bon experiencia ariba nos isla.


text:
For di algun luna caba tabata circula e rumornan cu Lady Gaga ta tumando tratamento pa sali na estado. Un fuente hopi cerca di e pop superstar ganado di Grammy y Oscar, a comparti cu Radar Online algun siman pasa cu Gaga tin ‘baby fever’ y no kier keda warda riba un homber. Wel Lady Gaga no ta soltero mas. E date e socialite di Silicon Valley, Michael Polansky, desde principio di aña aki.
E popstar ta mustra di a join e lista di e celebridadnan cu a sali na estado durante cuarentena. Door di e pandemia COVID-19 hopi artista mester a cancela nan gira y entre nan tambe Lady Gaga, cu tabatin e promocion di su album programa. Sin embargo ta parce cu e cantante tabata traha desde su cas, pero tambe disfrutando di un honeymoon cu su guy. Nan a wordo capta saliendo pa cumpra cuminda, pero loke mas a hala atencion ta e bariga di Lady Gaga, y di unda e rumornan a start cu e artista ta na estado. E siguidonan di Lady Gaga riba Instragram a comenta cu simplemente el a subi di peso durante e cuarentena.


text:
Festival di Kor 2019
WILLEMSTAD – Djadumingu riba 2 di Yüni 2019, den e Sporthal di International School na Emmastad ku un sala kompletamente di “Sold Out”, diestres Grupo di Scouting Antiano, e asosashon di Scout di Curaçao a kompetí kontra otro den Promé edishon di Festival di Kor “Singing Scouts”.
Direktamente despues di e apertura ofisial i un presentashon tur afó di Explosion Dansers, Gruponan a subi esenario kompaña pa banda òf pista di músika pa deleitá e públiko i nan fanatikonan presente ku Kanto, Shou, Baile i trahenan konfekshona espesialmente pa nan presentashon.
Kada grupo a prepará intensamente ku treinen, muzik i koreografia pa asina nan por a kompetí den e festival. Mirando e nivel di presentashon por konkluí ku hopi ora, energia i amor a wòrdu hinka den kada presentashon.
Pa e presentashon kada grupo mester a prepará tres kantika, un Gospel, un típiko di Kòrsou i un di Scouting
Mester bisa ku e bataya tabata hopi pèrta i a duna e hurado konsistiendo di hendenan versá den kanto i músika di nos komunidat, hopi doló di kabes pa por a saka e tres Gruponan ganadó.
Despues di 4 ora di shou i kanto, e hurado a skohe e siguiente Gruponan komo ganadó.
Grupo Ganadó Apsoluto – Grupo Sint Antonius
Promé finalista – Grupo Cariben
Segundo Finalista – Grupo C.N. Winkel
Premio Estímulo – Grupo NAFASI
Promé ku a pasa pa e anunsio di e ganadónan, Direktiva i Distriktonan 1 i 3 a homanegia nos Alto Komisario saliente – Frendsel “Pappy” Laucruz pa su dies añanan ku ela para na kabes di nos asosashon – SCOUTING ANTIANO.
Pa medio di esaki direktiva i staf di Scouting Antiano, kier a yama danki i pabien na e komishon ku a planeá i ehekutá e festival i kada grupo di Scoutnan, nan miembronan i mayornan ku a traha hopi duru pa por a hasi e festival di kanto “Singing Scouts” un éksito rotundo.
Keda pendiente na edishon number dos di nos festival pa selebrá e 90 aña di Scouting riba e isla di Kòrsou otro aña 2020, ku Dios ke.


text:
ORANJESTAD(AAN)— Post Aruba N.V. a celebra añanan di servicio di 2 empleado. Sando Geerman y Jayson Banfield a cumpli 10 aña di servicio na Post Aruba N.V. y a celebra esaki hunto cu coleganan y famia.
Sando Geerman a cuminsa cu carera na Post Aruba N.V. dia 1 di November 2007 y e ta un besteller. E ta un persona cu tin hopi potencial pa sigui crece den su trabou. Empleadonan di Post Aruba N.V. a expresa cu Sando Geerman ta un persona cu ta traha bon y ta respetuoso tanto cu nan y clientenan.
Dia 5 di November 2007 Jayson Banfield a cuminsa traha como un besteller y na 2015 el a bira chauffeur di special services. E ta un empleado cu ta traha duro y hopi bon. Tambe e tin bon manera, semper e ta cuminda tur hende. Coleganan a expresa cu e ta trece alegria den Post Aruba N.V., unda Jayson Banfield tur dia ta pone hopi hende smile. Cliente ta duna hopi bon comentario di dje.
Post Aruba N.V. ta gradici Sando Geerman y Jayson Banfield pa nan 10 aña di servicio cu Post Aruba N.V. y ta desea nan hopi exito den futuro.


text:
Inspeccion di Alimento y Higiena
Servicio Inspeccion di Alimento y Higiena ta traha abase di ley y pa cada ley ta brinda diferente servicio. Aki bou por tuma nota di diferente ordenansa cu e servicio ta traha cu ne.
Warenverordening
- Certificado di Importacion
- Certificado di Exportacion
- Certificado di Desaprobacion
- Colaboracion pa destrui alimento no apt
- Controla y conseha riba calidad di awa
Ta tuma muestra di diferente material pa analisis bacterial, entre otro di:
- Cuminda y bebida
- Awa pa bebe
- awa di irigacion
- Awa di lama
- Awa braak
- Awa di riool
- Tambe ta tuma muestra di aire pa analisis a base di bacteria y beskem.
Personeelsbesluit Warenverordening
Vergunningsverordening
Ta duna conseho riba exigencianan pa por bin na remarke pa un permiso di horeca, manera entre otro:
- Hotel vergunning
- Legement vergunning
- Ijshuis Vergunning
- Sociƫteitsvergunning
- Restaurant Vergunning A / B
- Koffiehuis Vergunning
- Bierhuis Vergunning
- Keurmento di garoshi di cuminda mobil
Begrafenisverordening
- Supervisa habrimento di graf
- Supervisa transporte di restonann mortal
- Supervisa transporte di restonan mortal pa exterior
Crematieverordening
- Ta duna conseho riba plamacion di shinishi den medio ambiente


text:
DIARIO ta tene su mes na cuadro di leynan di Aruba
- Pakico un fundacion cu no ta existi mester a entrega keho pisa?
- Autoridad financiero di Aruba entrega na comision di partido
Na inicio di un siman nobo, algo sumamente serio a tuma luga. Atrobe ta bisto cu un scandal ta wordo arma dor di AVP pa kita atencion di pueblo for di e forma cu ta desvia di normanan pa atende cu asuntonan di Aruba.
Pa basta dia, partido AVP cu den gobernacion nunca e duna cuenta y rason di personanan cu e ta pone den su comisionnan y ta uza como abogado, ta lansa critica contra Ministro Presidente Wever-Croes cu a laga oficina di su tata, abogado Hendrik Croes, atende cu casonan di companianan di estado di Aruba.
Na hopi ocasion, a trata di tira acusacionnan den aire. Nunca e fraccion di AVP den Parlamento di Aruba, a haci uzo di su poder pa yega na un investigacion di loke ta pasa y atende cualkier accion robes, cu e armanan cu nan tin.
Un miembro di Parlamento por exigi tur informacion cu e kier di instancianan di gobierno. e por haci uzo di asistencia di e autoridad mas halto riba tereno financiero di Aruba, cu ta Algemene Rekenkamer Aruba, pa yega na berdadnan cu ta exigi accion na nomber di pueblo.
Dialuna medionan di comunicacion a ricibi un informacion di AVP cu a entrega un keho na Ministerio Publico contra Ministro Presidente cu segun informacionnan cu AVP a presenta, lo ta haci su mes culpabel di actonan cu segun “AVP ta castigabel”.
E pruebanan lo ta consisti di 18 documento den cual por indica cu tata di e Ministro Presidente, a traha pa gobierno y a wordo paga.
Na bos halto AVP a lansa acusacionnan den publico y mes anochi a reuni cu su conseho di partido den un reunion “extra ordinario”.
Den edicion di ayera DIARIO tambe a publica cu e keho a wordo entrega y a keda en espera di mas informacion di e fraccion di AVP den Parlamento.
Nos a keda en espera di informacion pakico AVP no a cana e caminda di nos cuadro legal nacional pa medio di Parlamento pa a haci un investigacion profundo y hasta stop loke ta tuma luga sin cu e lo por perhudica pueblo.
Conocedo di leynan di Aruba, di nos funcionamento estatal, nos ta puntra pakico no ta fraccion di AVP, pero un fundacion di AVP cu no ta existi ainda, a entrega e keho na Ministerio Publico.
Pakico si AVP tabata sa kico ta pasa for di 2018, e no a actua y pakico awor su informantenan ta bini cu informacion?
Pakico AVP no a atende e asunto cu Algemene Rekenkamer Aruba, cu ta e autoridad maximo riba tereno financiero y ta garantisa bon uzo di placa di Aruba?
DIARIO no por acepta mas show di AVP, cu no ta impone nos cu loke gobierno a paga.
Loke nos kier sa ta, si e sumanan cu a paga na e abogado tabata riba presupuesto manera ley ta exigi. Nos kier sa si ta na forma ilegal a paga cualkier abogado y si e forma di pago a desvia for di normanan.
DIARIO ta sigui haci su trabou pero ta lamenta cu AVP ta deshaci di un caso bon prepara pa laga un show amateur den nos sistema democratico prevalece. Otro palabra nos no tin pa un partido politico, cu ta uza un fundacion cu no ta existi ainda pa entrega keho na Ministerio Publico sin tuma medidanan cu miembronan di Parlamento por tuma!


text:
Despues ku kredensialnan di e 21 miembronan di Parlamento a keda investigá djarason último, e miembronan a keda huramentá djaweps 11 di mei 2017 mainta 8:30or dor di Su Ekselensia Lucille George-Wout, Gobernador di Kòrsou na Palasio di Gobernador.
Despues ku a instalá e konstelashon nobo di Parlamento awe mainta, miembronan di Parlamento a tuma asiento den e promé reunion públiko di Parlamento pa e periodo 2017-2021 kaminda Parlamento a elihí señor William Millerson (PAR) komo Presidente i señora Giselle Mc William (MAN) komo Vísepresidente. Ámbos persona a keda skohé unánimamente.


text:
Sr Rino Hermands di departamento di calamidad Aruba a splica cu e aña aki temporada di horcan lo bay ta basta activo pa e region Caribense, mirando e temperatura di awa y e proyeccion modelonan di computer y por a ripara cu dos a nace prome cu juni y esaki ta nifica cu e comportacion di e sistemanan tropical ta cambiando. Naturalesa ta haciendo su cambionan y ya ta bayendo pa di tres aña cu ta hayando sistema prome cu 1 Juni y den e modelonan cu a keda proyecta nos lo ta activo den Juli, Augustus y September ta esun halto, pero pa region caribense lo ta normal pa nos mira, debi cu ultimo aña hopi tropical y horcan a keda pariba di e region Caribense pa bay bek Atlantico. Sr Rino a menciona cu ta proyecta cu e islanan ABC, lo por wak sistemanan pasa, semper nos a conoce cu sistemanan ta pasa hopi nort di nos pero pa e aña aki si ta proyecta cu dos lo pasa den nos area y basa riba esaki maske nos ta den un crisis di corona y un awacero ta debi epidemia di sangura ta keda na nos pa cuida nos mes y no por depende riba departamentonan di Gobierno, pero e departamentonan aki ta e mes un team e ultimo aña y Gobierno ta prepara, ta falta e pueblo tin prepara su mes.
Nos maneho di horcan no a cambia y awor aki DOW ta preparando pa traha e plan di horcan pa e rooinan. Awor cu nos tin e camindanan nobo di cuatro banda lo bay mira e experencia di esaki y unda mas lo bay ta bou awa. Den un 2016 region di Palm Beach cu nunca un bay bou di awa y a bay e aña ey. Nos tin un sistemanan pa informa comunidad tanto via media y persona nan celular tambe.
Nos a haya aprobacion tambe di e speakernan pa instala full Aruba ta un fondo di union europeo y no tin garantia cu esaki lo yega Aruba prome cu e peak di horcan pero asina mes cu departamento di calamidad a traha riba e forma pa comunica cu comunidad y cu esaki lo transmiti y tur hende ta bay scucha. E no ta un alarma e lo ta un comunicacion di VOZ, cu potencianan di 3 Km.


text:
Pa DRECHI DI e HOBENNAN en Notisia En Anglo Korant Table
IMPORTANTE konsiente di e hende na bo derecho di ta un bieu mucha ainda. E interes di e ta e tumamentu di e programa di estudio di education primario, loke nan ta bisa i ta siña muchanan di su drechi.
Di akuerdo ku SAN Plasa e infancia (ACP) i di Spantaparha e Mucha for di e Coleccion, e partisipashon di e muchanan ta un di e spantaparha relashonnan. Tradishonal manera ta spera di nan muchanan banda di nan mayornan, i partisipashon na aktividat pafó di e famia no ta di forma di un ke.
Dos, di pobresa ta grandi falta na partisipashon di e muchanan
Hopi hoben e ta mira abogado di decentrale den e fluho normal di bida di e mucha mes, pasobra tin mester di yudansa i topa unico na e famia. Tres, resien tambe den e konosementu i e concentracion di tatanan ku tokante di e spantaparha relashonnan. Siña di skol, no necesariamente skondí den nos konosementu ku hopi di e pober di tempran di robes den e estudio na búskeda di bida. Den nos pais, unda hopi muchanan ta bestianan di violensia i e violation di spantaparha relashonnan, e partisipashon di e hobennan ta masha importante. E Het di resultá di Instituto Ekuméniko pa Traha Resultá den Education (FILE) pa, defunto traha until den mi i riba plantashon kaminda. sinku di kasnan den e plantashon di komunidat tin e mucha trahadó, miéntras ku e man na obra until ta pa acudi na e komunidat ku mi ta den e di dieskuater. E komedia bieu di e muchanan trahadónan a pa, sinembargo no tin un prinsipio di trabou di e sinku en aña en bieu ainda. Riba di mucha trahadó laga ta studia i hopi di nan ta bai traha den dies òf mas ora pa dia. Aliado, e spantaparha relashonnan ta parti integrale di nos, ku e ta tambe un prinsipio aprobá dor di siñansa Sosial di e Iglesia. Segun e Gaudio et Pas, un tumatapak den e outoridat di hende ta veneno pa totalmente


text:
KRALENDIJK - Riba djaluna 6 di yüli a drenta keho di ladronisia di un baiskel kolo pretu di marka ‘Specialized’. E baiskel tabata stashoná den kura di un kas situá na Kaya Saturnus.
Notisia di polis di djabièrnè 12 di yüni pa djaluna 15 di yüni 2020
KRALENDIJK - Riba djadumingu 14 di yüni, pa mas o ménos 5 or di atardi un aksidente entre un skuter i un outo a tuma lugá riba Kaya Korona. E outo tabata bayendo den direkshon sùit i kier a kita na su man robes.
Notisia di polis di djaluna 8 di yüni te ku djárason 10 di yüni 2020
KRALENDIJK - Den oranan di mainta di djaluna 8 di yüni, a detené un hòmber di inisial R.M.W.E. di 54 aña di edat en konekshon ku ladronisia.
Politieberichten van vrijdag 12 juni tot en met maandag 15 juni 2020
KRALENDIJK - Op zondag 14 juni vond omstreeks 17.00 uur een aanrijding plaats tussen een auto en een scooter op de Kaya Korona. De auto reed in zuidelijke richting op en wilde linksaf slaan.
Notisia di polis di djárason 20 di mei te ku djaluna 25 di mei 2020
KRALENDIJK - Na diferente sitio a tene kontrol riba kumplimentu ku Lei di Tráfiko. A skirbi prosès ferbal pa kore sin faha di seguridat, sin reibeweis bálido, kore ku telefòn mobil na man i kore sin plachi di number.
Klacht tegen het Korps politie blijkt na onderzoek niet gegrond
KRALENDIJK - Op dinsdag 2 juni jl. is er een klacht ingediend tegen de KPCN. Volgens de aanklager zou een politievoertuig hem hebben aangereden op zijn brommer waardoor hij de macht over het stuur verloor en ten val kwam.
Notisia di polis di djabièrnè 15 di mei te ku djaluna 18 di mei 2020
KRALENDIJK - Riba djabièrnè 15 di mei a kontrolá vários vehíkulo na diferente sitio. A duna prosès ferbal pa entre otro pa kore sin reibeweis bálido, sin seguro bálido, pa kore sin hèlmu, pa glasnan skur i tambe pa nos bisti faha di seguridat.
Keho kontra kuerpo polisial no ta kuadra ku bèrdat segun investigashon
KRALENDIJK - Riba 2 di yüni tras di lomba a drenta un keho kontra KPCN. Segun e demandante ta polis a dal den dje pone ku e la pèrdè kontrol riba su stür i kai. Esaki a sosodé den e mardugá di 30 pa 31 di mei 2020.
Notisia di polis di djaluna 4 di mei te djárason 6 di mei 2020
KRALENDIJK - Den oranan di mainta di djamars 5 di mei, a drenta keho di ladronisia for di den un ket den kura di un kas den konstrukshon situá na Kaya Brida.
Fin di siman tras di lomba polis a aktua ku man duru den sentro di siudat
KRALENDIJK - Den e mardugá di djabièrnè 12 di yüni pa djasabra 13 di yüni, agentenan a tuma nota di un outo pará meimei di kaminda riba Kaya L.D. Gerharts. Ora polis a bai atendé ku e shofùr e la trata di hui.
Seguridat den tráfiko den tempu di coron
KRALENDIJK - Ta ehekutá vários tarea di polis di un manera diferente ku a kustumbrá en konekshon ku e krísis di Covid-19. E seguridat den tráfiko pa e habitantenan di e islanan di Hulanda Karibense ta keda prioridat pa KPCN.


text:
ORANJESTAD - Un rato pasa Atraco Team a hasi un otro entrada hudicial na un cas na Weg Sero Blanco aki a bin confisca un revolver marca Smith & Wesson probablemente usa den e atraconan. Un peticion na e pueblo si bo sa algo of a wak algo jama e tiplijn di polis cu ta 11141. Tur informacion ta importante.
PALM BEACH - Pa 00.00 melding a drenta via Centrale Post cu un atraco a tuma luga na altura di Fishersman Hut. Na jegada di patruya ta bin topa cu un pareha cu a declara cu 2 homber cu arma di candela den man a atraca nan y a bay cu un suma di mas o menos 200 florin, nan jabi di auto (Jeep) y nan celular. E atracadonan a papia spaño.Atraco Team a presenta na e sitio, polis tecnico y tambe slachtofferhulp. Cuerpo Policial ta pidi esun cu a wak algo of sa algo jama e tiplijn di polis cu ta 11141
ORANJESTAD - Awe diabierna henter dia Cuerpo Policial a guia 3 diferente manifestacion. Segun version di polis, nan a informa cu dos di e gruponan a sa di comporta nan mes como debe ser. Na final polis a informa cu nan a guia e grupo lidera pa sr Regi Danies cual no tabata un tarea facil, segun polis a raporta diabierna anochi. “ Tur hende tin e derecho conforme nos constitucion pa manifesta y expresa nan opinion. Nos di Cuerpo Policial sigur ta convivi cu e causa aki y a laga señor Danies manifesta y expresa su opinion” vocero di polis Lito Laclé a informa. Cuerpo Policial a duna e grupo di sr Danies te cu 10 or di anochi pa ta ariba caya. Pa 10 or di anochi polis a dunanan orden pa bandona e sitio y no stroba trafico . Nan no kier a cumpli cu e orden encuestion y Cuerpo Policial a bay over na detene un total di 9 persona pa no sigui orden di polis. E personanan aki a wordo transporta pa warda di polis pendiente investigacion.
ORANJESTAD – Un detenido di nacionalidad Venezolano a huy for di Centro di Detencion di Guarda Nos Costa diadomingo atardi. Asina CNC a confirma. Ta trata di Arias Acosta Jose Anyeer. Na e momentonan aki den colaboracion cu KPA, GNC ta buscando Sr. Arias Acosta. E noticia ta den proceso. Keda pendiente pa mas informacion.
WILLEMSTAD – Un grupo di polis di tanto Aruba y Bonaire lo a yega Corsou awe diabierna, cu e intencion pa reforsa e cuerpo den e cuadro di ayudo pa combati e situacion turbulento. Asina noticiacla.com a compronde di su fuentenan na Corsou. Noticiacla.com no tin e cantidad exacto, pero si cu e gruponan a yega Corsou y lo mester asisti nan coleganan di Corsou. Manera ta conoci, gobierno di Corsou a anuncia cu no ta bai tin toque de queda e fin di siman aki, pero si cu a tuma medida pa garantisa seguridad pa tur ciudadano. NOTA: E potret ta uno di archivo di Cuerpo Policial y no ta refleha necesariamente e polisnan cu a bay Corsou.
ORANJESTAD – E invalnan cu a tuma lugar awe mainta na varios cas y negoshi, no ta parti di e investigacion caso Avestruz sino un caso nobo, cu a haya e nomber “Flamingo’. Asina ministerio publico a confirma diaranson mainta. Durante e invalnan a bishita entre otro cas(nan) di ex minister Otmar Oduber y comerciante R.H. Ademas a bishita un negoshi na Rumbastraat. Tur esaki a keda confirma finalmente pa ministerio publico, cu ta confirma cu ta Landsrecherche (LR) en cooperacion cu RST (Recherche Samenwerkingsteam) y Cuerpo Policial Aruba y bao guia di huez-comisario, a haci e invalnan aki. OM ta confirma cu ta investiga e ‘rol’ di e ex minister den e asunto aki. Esey ta splica e inval na su dos dos casnan.
ARASHI - Diamars mainta pa 11:47 central di polis a wordo notifica cu un persona masculino lo mester a drenta lama na Boca Catalina mas o menos 9:30 y nan no a wak e mas. Di biaha central di polis a pone maritiem na altura, na nan turno a saca e boto di polis y tambe a lanta e helicopter di polis pa cuminsa cu e busceda. Pa 1:11 di merdia helicopter ta encontra e curpa sin bida di e persona .


text:
Fosfaat ta componentenan organico den cual oxigeno forforico hidrogeno, carbon y of nitrogeno ta uni den un manera cu e matanan por absorba nan facilmente. Matanan mester tin fosforo pa di e manera aki traha reis fuerte pa pari flor y fruta. Asina ta, e recurso di fosfaat tabatin demanda grandi den añanan pa motibo di nan uso pa traha fertilisante.
Componente di fosfaat ta wordo forma naturalmente ora e sushi (guano) di animal reacciona kimicamente cu awa yobi, produciendo acido fosforico. E calichi den e area ta penetra cu acido y asina e componente ta forma.
Den Seroe Colorado tin dos tipo di deposito di fosfaat. Uno di menos importancia economico, consistiendo di sushi di raton di anochi y coneu, etc. Den e cuebanan di Seroe Colorado, cu a combina cu calichi cu ta forma su murayanan y vloer pa bira fosfaat di cueba (facilmente pa reconoce pa motibo cu e ta contene weso y diente di animalnan involvi, igualmente cu casca di soldachi). Minamento di e tipo di fosfaat aki nunca tabata exitoso pa motibo cu e deposito ta caba mucho lihe y su calidad ta varia mucho.
E di dos tipo di deposito ta contene kalichi penetra pa acido fosforico di capa di guano cu a somenta completamente. E origen di e capanan di fosfaat por wordo splica door di sinkmento y subimento di e tereno. E depositonan mixto aki na Aruba ta di e tipo aki.
E presencia di fosfaat aki a wordo descubri na aña 1859, pero minamento no a cuminsa. Pa un motibo of otro, te binti aña despues, na 1879. Despues di un comienso no-existoso pa Sr. C. B. Sewell di London, e Aruba Phosphate Company (Aruba Phosfaat Maatschappij) of APM, forma pa un grupo di inversionista local a tuma over na december di e mesun aña. E compania tabatin un dificultad pa haya trahado riba e isla, como cu e forsa laboral Arubiano tabata ocupa den mina di oro, asina ta cu mester a emplea 40 trahado di Boneiro, pagando cada un Fls.15.00 pa luna, incluiendo cas y cuminda. Tambe 20 Metsla y Carpinte for di Corsou pa construi edificionan necesario cu un pago di Fls.230.00 pa siman (trahado cu abilidad avansa e pago ta mas halto).
San Nicolas, e tempo aki no tabata ni un stad, pero cu algun rancho di piscado banda di e bahia. E comunidad di Sero Colorado tabata un rancho, net pabou di unda Esso Club a bin despues, tabatin cinco saliña comercial di salo. E ultimo dosnan aki no a cambia te ora e refinera a wordo traha, pero e trahadonan di APM mester a hospeda na San Nicolas, asina ta e mester a crece. Primeramente e compania a traha un waf chikito di palo den e bahia y casnan apropia pa nan trahadonan. Na aña 1881 ekipo pisa encarga for di Inglatera a cuminsa yega for di New York, igualmente un touwboot pa asisti barconan paden y pafo di e waf smal. Trahadonan a cuminsa pone spoor pa e ferocaril cu lo re-emplasa e burico, cu lo wordo usa pa transporta mineral. E ferocaril aki eventualmentte a move mas o menos 100 ton di mineral pa dia, cargando e den un wagon cu ta kenter, mas o menos binti di nan consistiendo un trein. E tabata mas di seis kilometer largo y a uni e trabou di mina cu otro cu e waf den e bahia.
E compania pa fin di aña 1882, tabata zorg pa trabou pa 250 trahado, pagando nan Fls.4.00 pa dia. Un towboot mas grandi yama “Phosphate” a yega, y tambe un motor grandi pa e ferocaril. Mas pos a wordo coba y sistema di tubo instala pa hiba awa pa San Nicolas. Un pier di hero a wordo traha, reduciendo e tempo pa carga barco na dos tercera parti. Na e momento aki e vuurtoren di Seroe Colorado a wordo traha. Poni riba mapa ë tempo ey como “Fire Tower” cu ta supone cu ta asina e tabata, un toren cu un flambeu.
E siguiente aña 1883, e prome dividendo a wordo paga na e inversionistanan di e compania, y impuesto paga na gobierno pa e compania, riba fosfaat despacha, a permiti tur e colonia di Antiyas Neerlandes pa balansa nan presupuesto sin un subsidio pa diestres aña consecutivo. Cu excepcion di e periodo aki, un subsidio tabata necesario tur aña for di 1795 te na 1936. Pa aña 1884, e compania y inversionistanan a cuminsa haya un ganashi varios bes mas grandi cu nan inversionnan.
E fosfaat local tabata ser haya den capanan diki, tin bes binti pia diki (y tin bes mas) riba e fundeshi original di e piedranan di e seronan, y parcialmente cubri cu calichi fresco. E color di e fosfaat ta varia di geel pa un cora-maron y cora. E ta duro pero bros. Trabou di mina a cuminsa riba e superficie, den pitnan habri, y a sigui te mas o menos 1890. Na 1889, bastante depositonan di superficie a ser encontra ora di boramento pa awa na Bankí Jerome (net patras di e calichi pit). E depositonan a bini djis bou di un cubrimento relativamente fini di calichi. Trabou di mina na e superficie a wordo introduci; entradanan smal a wordo coba y galerianan horizontal habri den tur tres localidad: Bankí Jerome, Sero Colebra y Seroe Colorado.
E ganashi di e compania a baha considerablemente den 1890 y cuminsamento di 1900 y den algun aña cu perdida. Trabou di mina na e supervicie ta mas caro cu den pitnan habri, impuesto di gobierno tabata halto; y depositonan di fosfaat rico y na abundancia a ser encontra na Florida, Algeria y Tuniz, afectando e prijs pa tonelada. Cu binimento di e di Prome Guera Mundial a haci transportacion no-realisabel y e compania a termina e operacion di e mina na augustus 1914. Aruba Phosfaat Maatschappij a disolvi oficialmente na juni 1915.
E localidad di e tunnel y extension na Bankí Jerome ta scur, pero esunnan na Seroe Colorado y Sero Colebra ta surpasa e cueba di Seroe Colorado. Dia e hospital di Lago a wordo basha abou na 1985, tur e sushedad a wordo pusha cu chubato den tur e cuebanan di e mina y entradanan na Sero Colebra. Moviendo e sushedad por ta un trabou grandi, pero no un trabou insuperabel. Un hende mester hacié. Eybou tin un locomotief bieu. E luga tambe por ser usa pa un rondtrip pa muchanan di scol, y cu bastante placa poni aden (airco, etc.) por bira un atraccion turistico fantastico. Mientrastanto e mina di Seroe Colorado a wordo bishita pa prome biaha den hopi aña y mas facilidad di manera cu e por wordo bishita – cu permiso y un guia cualkier rato cu ta desea. E no ta, por lo menos awo, pa un rondtrip pa muchanan di scol. E entradanan ta hundo (30 pia) como dies meter bay abou, e tunnelnan tur ta mustra mescos cu ta bay den profundidad cu crusamento di otro tunnelnan – perde eyden ta hopi facil, no tin lus (mas cu claro) y hopi hopi calor. Corda cu ta un cueba? Wel asina mes. Sinembargo, pa un persona adulto y cu permiso (asina sa cu bo ta eybou) y cu un guia, e ta bunita y fascinante. E galerianan ta corta den tres nivel, esun ariba di e otro, y den cierto luga por wordo mira mesora, tin un caretia laga eynan riba spoor cu un winchi pa ranké, tin un area cu awa para cu ta mustra como un baño Romano pa henter mundo, e columnanan di steun, corta den e piedranan ta traha arca cu e dak, y traha marcanan di e flambeunan usa den pasado pa iluminacion.
Kalichi ta wordo traha di carbonado di calcium cu ta combina cu e acido fosforico pa traha calcium fosforico (yama piedra di fosfaat), awa y dioxido di carbon.
E hendenan di Noord cu tabata traha na e compania di fosfaat aki mester a bin riba burico y usa e prome caminda di santo cu a wordo traha entre Santa Cruz y Savaneta. Nan tabata keda cerca famia pariba di brug, ta laga e buriconan sosega pa despies sigui via Zeewijk, pasobra e tempo ey no tabatin un refineria ainda. Ta e ruta aki nan mester a tuma. Hasta te despues cu Playa a bira un parokia nobo na aña 1813, nan a usa e caminda aki pa bay San Nicolas. Ta te na augustus 1887, e caminda di Oranjestad pa Savaneta a keda aproba pa pasa cu vehiculo riba dje. E tabata un caminda smal di santo. Dia Lago a cuminsa traha su refineria na 1924, e empleadonan di e compania mester a usa e ruta aki, sea nan ta sali di Playa, Sta. Cruz y otro barionan pabou di brug y vice versa.
Dufi Kock
17 di maart 2017


text:
Fin di februari nos a tuma nota cu Tripadvisor a nombra Aruba su Eagle Beach como e di tres miho beach na mundo. Un nombracion asina mester apreci’e y mantene of mehora nos posicion riba e lista prestigioso aki.
Pa logra esaki Directie Natuur en Milieu (DNM) kier a haci un yamada na nos comunidad, usuarionan di nos beachnan, pa cuida nan door di mantene nan limpi y no haci destruccion na e flora y fauna den e area aki. No ta facil pa yega na un ranking asina halto, pero mas importante ta pa mantene.
Den temporada di Semana Santa hopi usuario ta disfruta di nos beachnan. Esaki den forma di campamento, pasa dia na lama cu famia, of uza botonan cerca di nos costanan. DNM kier a recorda usuarionan pa tene cuenta cu e leynan vigente.
Decreto Nacional Playanan y Costanan Publico (Landsbesluit openbare wateren en stranden) art. 25 y art. 30. Articulo 25 specificamente ta prohibi pa core of pasa riba nos costanan cu vehiculo di motor, bais y of bestia (rij-of trekdieren, manera cabay). Articulo 30 ta prohibi pa tira/benta/deshaci/laga material cu ta clasifica como sushedad atras.
Articulo 16 di Algemene Politie Verordening (APV) ta stipula cu ta prohibi pa contamina nos costa, beach y tambe lama. E mesun APV ta prohibi pa tira sushi den cualkier forma, sea liquido of solido, riba nos beach, costa y lama.
Tambe Landsbesluit bescherming inheemse flora en fauna ta prohibi pa mata, haci daño of causa molester na entre otro turtuga di lama, rogans (parha di lama), mangel, banana di rif, calco, strea di lama, bushi di lama y tambe diferente sorto di cadushi cu ta crece cant’i lama.
Na Eagle beach tin masha bunita mata di Fofoti unda hopi turista ta saca potret y esaki ta yega tur rond mundo. Mester tene na cuenta cu e mata aki ta protehi. Pues tampoco ta permiti pa haci daño na nan. Tambe ta recorda un y tur pa respeta e baricadanan cu DOW ta pone den areanan unda e turtuganan ta pone webo.
Semana Santa ta un temporada dushi, pero mester haci uzo di nos recursonan natural na un manera responsabel. Duna nos naturalesa e balor cu e merece


text:
Parlamentario Endy Croes:
ORANJESTAD (AAN): Parlamentario Endy Croes ta hopi contento cu awor tin claridad cu cifranan riba mesa pa por comproba e desaster di Mike de Meza y AVP pa cu e mal decision alrespecto hedging di Heavy Fuel Oil pa WEB.
No obstante mester acentua cu staff di WEB a duna un presentacion sublime y hopi profesional contestando masha hopi pregunta pa asina trece claridad.
WEB ta den full swing cu nan proyecto ARES (Aruba Renewable Energy Strategy) cual un otro dia nos lo bin mas profundo riba dje.
Alabes WEB a splica nan vision y nan “motto” esta Reliable-Affordable y Sustainable banda di Safety pa nan empleadonan cual ta e driver pa WEB Aruba N.V.
Maneho y vision di MEP
Den e proceso aki Parlamentario Endy Croes a splica cu a bira hopi cla cu desde a cuminsa introduci RECIP engines na aña 2006 (Reciprocating Internal Combustion Engines ) bou di maneho y vision di MEP pa reduci prijs di coriente pa pueblo e sistema aki a aumenta eficiencia cu minimo 30% den comparacion cu e sistema bieu.
Banda di esaki introduccion di 10 molina di biento pa diversifica produccion di coriente na un manera mas limpi y confiabel cual tambe a wordo introduci na 2009 bou gobernacion y vision di MEP ta mustra awe di ta duna su fruta y ta un di e mihor sistemanan cu WEB tin te cu awe den servicio.
Energia limpi
Parlamentario Endy Croes kier enfatisa cu tur e “show green” cu AVP a bin cune durante 8 aña no a funciona y finalmente a costa WEB y pueblo demasiado placa na green conferences y finalmente WEB a haye obliga di sigui cu e vision di MEP esta pa inverti den mas planta di RECIP y SWRO.
Na 2020 WEB lo introduci 6 RECIP Unit nobo cu capacidad di produci 102 MW. E 6 unit nobonan aki por wordo converti facilmente pa traha cu LNG gas cual ta un otro proyecto den pipe line cu e vision di energia limpi y mihor prijs pa pueblo.
Proyecto di pipa di gas fracasa
Tristo den tur e proceso noble aki durante 8 aña di AVP Mike de Meza a pusha WEB den un direccion no comun. Nos tur ta corda con Mike de Meza “e spanta balente di AVP” a grita den Parlamento na 2012 cu prijs di crudo lo alcansa $500 dollar pa bari y a pusha WEB pa hedge riba 90% di fuel na un prijs di $ 92 dollar e tempo aya.
Ni dos luna despues prijs di crudo a cay bou $40 dollar pa bari mientras Aruba a keda paga e prijs di $92 dollar pa bari. Mesun Mike de Meza y AVP pusha WEB pa inverti 17 MIYON den un pipa di gas pa Ecogas cual compania mester a produci gas for di sushi y bende WEB cual proyecto a fracasa y awe ta den corte pa WEB recobra su 17 miyon di pueblo bek.
Riot Commando a bati pueblo
Nos ta corda tambe con pa motibo di e mal decisionnan aki di Mike de Meza, dia 1 di october 2014 pueblo a sali bay manifesta como cu WEB a bay den “rood” y mester a aumenta tarifa di awa y coriente.
Nos no por lubida con Mike de Meza y Mike Eman a tuma e decision pa duna autorizacion pa RIOT Commando pa subi caya y bati nos pueblo indefenso cu kincena y lastra hendenan femenino riba caya solamente pasobra nan a protesta contra e aumento di tarifa di utilidad y decisionnan debil di Mike de Meza. Prohibi pa Lubida!
Prijs di coriente y Hedging
Durante gobernacion di AVP bou Mike de Meza prijs di coriente a aumenta cu mas di 40% di .27 cent KWH (2009) pa .40 KWH (2013-2017). Awor finalmente Parlamento a ricibi comprobante cu e deal di HEDGING di Mike de Meza a costa WEB y pues Aruba 230 MIYON florin.
Esaki ta hopi repudiable locual Mike de Meza, Mike Eman y AVP a haci cu dicho compania estatal y cu pueblo. Parlamentario Croes ta termina splicando cu e vision nobo uso di Heavy Fuel Oil a baha cu 40% te cu aña 2018 y ta rumbo pa baha esaki mas na 2022 door di switch pa LNG.
Parlamentario Endy Croes ta sostene WEB cu su vision nobo pero alabes tin un dolor na su curason con Mike de Meza y AVP a desgracia e pais aki den tur sentido di palabra. Nada no ta scapa AVP.


text:
E oficial Brian Regh di e Condado di Knox na Merca a logra gare e homber na su carson prome cu bula for di brug. E polis a logra graba e video danki na e camara cu e tawata tin poni na su uniform y a publica e imagen cu di biaha a bai viral. E grabacion tin mas di 100 mil views y a demostra e hazaña di e polis cu na momento cu ela wak e mucha homber purba tira su curpa for di brug a gare na su carson y asina scapa su bida. Apesar cu e imagen a wordo graba na april te awo ela bai viral y hopi comentario di pabien a bai pa e polis pa su trabao. Hopi ta considera e polis como un “heroe”.
Wak video
Click Logo


text:
Willemstad - Un parti importante di e maneho ku ta hiba ta e kòntròl riba kumplimentu di lei yamá "Landsverordening administratieve sanctie bij niet nakomen fiscale verplichtingen ".
Resientemente a introdusí un kambio riba siere di lokalidatnan di empresa kaminda a introdusí un ampliashon riba e tarea di kòntròl di Stichting Belastingaccountants Bureau (SBAB), na momentu ku nan ta ehersé e tarea aki por na mes momentu pone un sanshon. Ku bista riba e importansia di kumplimentu di lei SBAB, di akuerdo ku e maneho intensifiká di gobièrnu riba infrakshon di e lei aki, lo intensivá entrante 1 di ougùstùs nan kòntròl. Naturalmente e mihó kòntròl riba bon di kaha fiskal korekto ta serka e kumpradó.
Si bo bon ku bo haña na momentu ku bo hasi un kompra, no ta kumpli ku e eksigensianan no basilá i komuniká esaki na SBAB.
Ta kalkulá ta ku tur aña un grupo grandi, di e empresa ku ta obligá di usa e kaha di registrashon fiskal, ta bula pipa pa i keda sin paga impuesto na balor di miones di florin pa aña. Paga tinu ku den mayoria kaso a kobra e kliente e OB pero no ta paga esaki pa asina aportá na kaha di gobièrnu. Na momentu ku e sèn aki bai pa gobièrnu esaki lo por kontribuí na baha e peso ku tin riba nos tur ku SI ta paga impuesto.
Entrante 1 di ougùstùs SBAB ta intensivá su kòntròl riba tur ku ta obligá di usa e kaha di registrashon fiskal. Lo pone énfasis riba kòntròl di nan atministrashon. Si no kumpli ku e disposishonnan hurídiko por sera e empresanan, despues di dos infrakshon, inmediato ku e posibilidat, dependé e kantidat di biaha ku SBAB konstatá infrakshon, por keda será entre 3 dia te ku un aña. E kontroladó di mas mihó ta e siudadano ku mester eksigí un bon korekto ora ta hasi kompra.
Ora bo risibí bo bon na kaha chek ku e ta kumpli ku e siguiente kriterionan:
• E tin e fecha i ora ku bo a risibí e bon di e kahera;
• E tin e nòmber di kompania, adrès i number di CRIB di e negoshi;
• Un splikashon kla di e artíkulonan kumprá òf servisio entregá;
• E tarifa di OB kobrá i den kaso ku tin dispensashon, menshon di esaki tambe;
• E montante total inkluso OB ku bo mester paga inkluso redukshon;
• E montante pa paga na OB
Den kaso ku un bon no ta kumpli ku e eksigensianan por manda esaki pa SBAB, inkluyendo un splikashon kòrtiku na This email address is being protected from spambots. You need JavaScript enabled to view it. of tuma kontakto ku SBAB na telefon 734-2728 di djaluna pa djabièrnè di 08:00 – 12:00 i 13:00 -17:00.
Pa por haña dispensashon pa uso di e kaha registro fiskal serka gobièrnu mester entregá un petishon pa dispensashon. E eksigensianan pa bini na remarke pa un dispensashon lo wòrdu publiká pronto. Empresanan ku a entregá un petishon kaba i ku ta den tratamentu lo haña 2 luna di tempu pa kumpli ku e eksigensianan.


text:
Ultimo dia pa inscribi pa Landsexamen 2020
Seccion Examenbureau di Departamento di Enseñansa Aruba ta recorda cu e ultimo dia di inscripcion pa Landsexamen 2020 ta dialuna dia 30 di september 2019.
Festival di Buki pa Mucha: Ban lesa, biaha y gosa
Biblioteca Nacional Aruba (BNA) ta organisa Festival di Buki pa Mucha. Un proyecto anual pa stimula lesamento cerca tur mucha den comunidad. Lema di e festival pa aña 2019 ta ‘Ban lesa, biaha y gosa’.
Concurso di pintamento pa mucha di scol basico
Special Projects Aruba ta invita muchanan di scol basico pa participa den e concurso di pintamento cu e tema “stima bo cacho” y asina haya sa mas di Aruba su ‘Ley di Cacho’.Scroll To Top


text:
E Gabinete di Minister ta asistí i konsehá Minister di Maneho di Gobernashon, Planifikashon i Servisio Públiko den ehekushon di su tareanan.
E Minister di Maneho di Gobernashon, Planifikashon i Servisio Públiko ta hiba un maneho basá riba “Open Door Policy”. Den e kuadro aki, kada siudadano por traha un sita ku Minister di Maneho di Gobernashon, Planifikashon i Servisio Públiko. Por hasi esaki dor di manda un e-mail na kabminbpd@gobiernu.cw. E sitanan ta kai riba djabièrnè i ta solamente riba afsprak.
Gabinete di Minister GPS
Kabinet van de Minister BPD
Plasa Horacio Hoyer 9
Tel: (+599 9) 839-2400 / 839-2401
Fax: (+599 9) 461-0903
Whatsapp +5999) 529-1010
E-mail: kabminbpd@gobiernu.cw


text:
Geplaatst op 19 October 2017 dor di Ministerio Enseñansa, Siensia, Kultura & Deporte
Ministerio di Enseñansa, Siensia, Kultura & Deporte ta tene e promé Diálogo Nashonal den Enseñansa
Ministerio di Enseñansa, Siensia, Kultura & Deporte (M.E.S.K.D.) ta informá ku ta un momentu históriko den kua a tene e promé Diálogo Nashonal di Enseñansa bou di e lema ‘Ban Papia’. E diálogo a tuma lugá den Willemstad Room di Hilton Curaçao.
Un momento tan esperá, ya ku den pasado a hasi intento pa kuminsá ku diálogonan di enseñansa. Esaki lamentablemente pa diferente motibu no a kontinuá.
E importansia pa dialogá a bira aún mas urgente na momento ku nos Gobiernu aktual a identifiká “reorientashon integral di nos sistema di formashon kumpliendo ku siklo 21” komo un di e 3 puntonan di lansa pa nos ministerio.
Den negosashonnan entre Gobièrnu i SITEK ku a kulminá den un lista di 29 palabrashonnan, Diálogo Nashonal di Enseñansa a haña un fecha pa inisio. M.E.S.K.D. resiéntemente pa medio di un protokòl firmá entre minister i partnernan di edukashon a yega na un akuerdo pa organisá un serie di diálogo di enseñansa. Riba 6 di oktober M.E.S.K.D. ta selebrá ku huntu ku partnernan di edukashon a sa di mantené su mes na e kompremiso aki.
Durante di e parti ofishal Minister sra. Marilyn Alcalá-Wallé, Presidente di Sitek sr. Darius Plantijn, Sekretario-Generaal di M.E.S.K.D. sra. Sahayra Braun-Nisbet a hiba palabra kaminda nan a pone énfasis riba e diálogo komo un instrumento pa inkluí tur partner den edukashon den e proseso di reorientashon integral di nos sistema di enseñansa. E direktor di maneho di M.E.S.K.D. sra. Susan Larmonie-van Heydoorn a duna un presentashon kaminda ela kompartí e vishon di enseñansa di ministerio konforme e plan nashonal pa desaroyo di enseñansa di Kòrsou di United Nation Development Program (UNDP).
Direktivanan di skol, sindikatonan di enseñansa i demas partnernan di edukashon a partisipá aktivamente durante di e seshon di mas ku 1 ora di diálogo. E diálogo a keda fasilitá konforme e metodologia di UNDP pa un Tim di UNDP di Kòrsou ku Raymel Martis na kabes komo program manager.
Ku un sekuensia di 1 biaha den kada 2 luna a base di tópikonan ku konhuntamente lo keda identifiká komo prioridat pa diáloga ariba, M.E.S.K.D. lo sigui organisá diáloga tokante enseñansa ku e prerogativo pa yega na akshonnan konkreto pa mehorashon di nos enseñansa.
Ta bon pa kompartí ku den kuadro di inklushon i empoderashon, loke e gobiernu aki ta para p’é, M.E.S.K.D. konhuntamente ku e tim di UNDP a organisá seshonnan di training pa su personal por ta fasilitadó, ko-fasilitadó i miembro di sekretariado di e diálogonan. A hasi uzo di e metodologia di diálogo demokrátiko di UNDP pa fasilitá e dialogo nashonal. E aspekto demokrátiko ta sintá den e echo ku tur partisipante tin oportunidat di vota pa 3 punto na su mesa pa despues e mesa entregá su Top 3 na sekretariado. Siguientemente sala kompletu ta vota a base di 1 voto pa persona. Esaki ta kulminá den Top 3 di henter sala pa loke ta trata e 2 último prenguntanan di e diálogo.
Minister sra. M. Alcalá-Wallé a partisipá komo opservadó na e diálogo kaminda ela skucha i opservá na vários mesa. Tambe Minister Alcalá-Walle a hasi entrega di sertifikado na e personal ku a finalisá e kurso di fasilitado, ko-fasilitado i sekretariado.
Na final minister a gradisí kada partisipante pa nan aporte na e diálogo.
Ku esaki Ministerio por mira bèk riba un Diálogo Nashonal di Enseñansa eksitoso i ku proyekshon pa bai traha riba e puntonan di prioridat di tur Stakeholders’ nan.
** riba e potrètnan athunto por tuma nota di momentu di apertura i di entrega di e serktifikadonan.


text:
Fundashon Wikipedia
Wikimedia Foundation Inc (papiamentu: Fundashon Wikipedia) ta un organisashon merikano no-komershal ku tin e meta pa plama konosementu liber. Nan ta hasie dor medio di diferente proyekto, di unda e ensiklopedia di internet Wikipedia sin duda ta mas konosi.
Proyekto[editá | editá fuente]
Wikimedia Foundation ta e organisashon di paraplu di entre otro proyecto manera:
Esakinan ta proyekto ruman (relashona/relatá) ku ahinda no ta eksisti na papiamentu/Papiamento, ku probablemente mas pronto lo bin.
- Wikionary (Wikshonario)
- Wikiquote (Wikisita)
- Wikibooks (Wikibuki)
- Wikisource (Wikifuente)
- Wikimedia Commons
- Wikinews (Wikinotisia)
- Wikispecies (Wikispeshi)
- Wikiversity (Wikiversidat)
Fundashon[editá | editá fuente]
E lantamento di e organsashon tawata ofishal for di 20 di yüni 2003 dor Jimmy Wales, direktor di Bomis Inc. i ko-fundadó di Wikipedia.[1] E nomber "Wikimedia" ta pensa dor Sheldon Rampton di un WikiEN-l-mailinglist posting den mart 2003. Despues e nomber a bira wikimedia.org i wikimediafoundation.org di e Fundashon Wikipedia garantisá dor e uzadó Daniel Mayer.


text:
Progreso proyecto JFK despues di candela
Na final di juli 2012 DOW a haci entrega di e documentonan oficial di e proyecto di construccion y renobacion di e edificio di John F. Kennedy pa Enseñansa y Cultura na Stichting Onroerend Goederen Aruba (SOGA).
Ta spera cu e destaho publico lo tuma luga e aña aki ainda maske cu tawata tin un candela cu a tuma luga den e edificio na luna di juni 2013.
Sr. Junior Tromp di e Infra-team a informa sr. Danny Maduro, di seccion Onderwijsfaciliteiten di Departamento di Enseñansa cu nan ta bezig cu e landsverordening na Directie Wetgeving y e meta ta pa ora esey keda cla nan pasa e stuk na Staten e aña aki ainda. Despues di un destaho publico e plan ta pa Dienst Openbare Werken (DOW) cuminsa cu e renobacion di biaha, cu ta proyecta pa cuminsamento di 2014.
DOW ta haciendo cierto adaptacion riba e mapa mirando cu e parti cu a kima lo mester wordo basha abou pa despues traha un edificio nobo na su luga. Segun sr. Maduro e parti cu a kima no lo bay tin influencia riba e proceso y e fecha stipula pa cuminsa cu e renobacion.
Na e momentonan aki DOW riba orden di Minister di Infrastructura, sr. Benny Sevinger, a cuminsa cu trabounan di cera y tapa e parti dilanti di e edificio.
Den Prensa
Articulo | 24ora.com
-
-
- Prome Minister Eman: Scol John F. Kennedy a hunga un rol central y intense den nos sociedad
- Minister Arthur Dowers: Proyecto John F. Kennedyschool ta apoya desaroyonan pa loke ta calidad di enseñansa y servicio
Info / Contact
Pa mas informacion por busca [J] John F. Kennedy Education Center den e alfabet menu riba homepage.Scroll To Top


text:
ORANJESTAD(AAN)—Trahadornan di ASTEC a manifesta nan preocupacion en cuanto e problema di huma cu ta bin for di WEB, y cu ta afecta salud di e trahadornan.
E trahadornan ta puntra kico ta e pasonan di Minister pa sigura proteccion di nan salud y Minister di Medio Ambiente, sr. Otmar Oduber, a duna di conoce cu a base di conseho di Departamento di Naturalesa y Medio Ambiente (DNM), no por actua riba dicho problematica pasobra na Aruba no tin ley cu ta pone e condicionnan di proteccion pa loke ta trata e contaminacion di aire.
Riba e pregunta cu si lo bin cu un ley den futuro pa atende cu e situacion aki, Minister Oduber a sigura cu tin leynan den concepto pa atende cu esaki. E Minister ta lamenta cu naturalesa y medio ambiente no tabatin prioridad di Gobiernonan anterior, pero cu su persona y su departamentonan lo duna e situacion aki su debido atencion.


text:
Na lugá di pasifiká boso a skupi odio. Na lugá di prediká kompashon boso a skohe pa demonisá e grupo LGBTQ ku ta lucha pa trato igual komo hende. Esaki ta e mesun lucha ku e katibu a hiba, mesun lucha ku hende di koló (t)a hiba i e mesun lucha ku hende muhé (t)a hiba. No tin diferensia.
Boso ta na altura kuantu di boso sirbidónan ta LGBTQ? Boso ta na altura kuantu di boso sirbidónan tur dia di nobo ta metí den abuzu seksual di mucha bou di edat? Klaro ku boso sa pasombra boso ta dominá e arte di bira kara, bari e problema bou di tapeit òf pòst’e pa otro parokia. Ta p’esei boso no a papia ora un pastor lokal a bai prizòn pa abuzu seksual. Mesun silensio ora e postema di abuzu a baster na Chile, Merka, Costa Rica i Vatikano. Pero boso ta kla pa subi tarima den Punda i husga otro sin wak den spil promé.
Bèrdat ta pará den e buki religioso Kristian, Beibel, ku homoseksualidat ta un piká i ku esaki mester keda prohibí (Leviticus 18:22). Pero riba e mesun blachi di e Beibel tin mas prohibishon i piká severo e.o.: tatuahe na kurpa (Leviticus 19:28), bisti paña ku ta trahá di dos òf mas material (Leviticus 19:19) i kòrta bo kabei i/òf barba den un forma rondó (Leviticus 19:27). Mi punto ta ku ta masha fásil pa bo ‘cherry pick’ net e puntonan ku ta sostené bo pensamentu ku abo tin mas derechi ku otro i bisa: “Beibel ta bisa ku…”. Pero ta ken a dunabo e poder pa usa bo interpretashon religioso selektivo i kumbiniente pa papia na mi nòmber?
E spektákulo ayera no ta un sorpresa. Mi no a fèrwagt otro di un grupo ku ta moralmente bankarota.
Finalmente, bo no mester ta un hende muhé pa sostené trato igual pa muhé. Bo no mester ta Hudiu pa kondená Holokosto, bo no mester ta un LGBTQ pa sostené trato igual pa hendenan ku un preferensia seksual ku nan a nase ku n’e pero ku no ta meskos ku esun di bo. Loke nos komunidat mester ta mas hende ku ta drei wak nan bisiña i bisa nan:”ken ami ta pa diskriminá bo i kita bo derechi riba igualdat a base di bo koló, sekso, orígen, religion, kredu, status ekonómiko i preferensia seksual”.
Loke e iglesianan a hasi ayera na Alameda ta tipifiká lokal ta putrí den nos komunidat: alimentá intoleransia, diskurso di odio i mentalidat di “nan kontra nos”. Ta opvio ku bo no por unifiká na mes momento ku bo ta dividí. Bo no por evangilisá na mes momentu ku bo ta antagonisá.
Willemstad, Curaçao
https://alexdavidrosaria.blog/2017/03/19/no-ta-nan-ku-nan-sino-nos-tur/


text:
ORANJESTAD (AAN): E proyecto di Tram na Aruba a costa riba di 32 miyon Florin. Pa cumpra 4 tram so, el costa 10 miyon. Pues e resto, cu ta 22 miyon Florin, a bay pa e infrastructura di pone rails, pone klinkers, landscaping, y drecha caminda den Havenstraat.
Pero tur chofer cu a pasa ultimo lunanan den Havenstraat, tabata pensa cu mihor Gobierno a pidi su placa bek. A paga 32 miyon Florin, y e caminda aki ta di asina mal estado?
“Ora mi core riba Havenstraat, mi ta sinti con e shocks di mi auto ta sclama di dolor, y ami mes den auto ta sacudi comosifuera ta un Temblor di Scala 12 mi ta pasando aden.
Si bo mira e potretnan aki, e trabao a wordo mal haci. Y awor pa sorpresa di tur hende, ta DOW mes lo saca placa di su cartera pa bay drecha e pida caminda aki. Hopi raro cu no a exigi nada di e contratista original pa drecha e porkeria di trabao cu el a haci.
DOW a revela riba Diaranzon, cu entrante Diahuebs 9 di November 2017, pa 9’or di mainta te cu 20 di november 2017 lo bay cera Havenstraat completamente pa 11 dia largo.
E motibo ta cu lo bay drecha e caminda menciona. E ceramento lo ta for di e crusada di Zara te final di Royal Plaza y e desviacionnan lo keda indica cu baricadanan y borchinan di aviso.
En conexion cu e trabaonan menciona Departamento di Obra Publico ta haci un peticion na tur automobilista pa tene cuenta cu e cambionan den trafico y ta pidi pa tene cuenta cu e inconveniencianan.
Ta di spera cu DOW pone un fundeshi di concrete bao di e pida caminda, pa asina despues di algun tempo vehiculonan pisa no bolbe pasa y pone e klinkernan aki sak.


text:
a habri cu hopi reto pa nos atleta y deportistanan. Thrill Walkers S.V. den su afan pa sigui
contribui na un Aruba den movecion y mas saludabel ta organisa su prome gran actividad
pa aña 2015. E evento aki ta uno cu Team Thrill Walkers a bin ta organisa pa 6 aña caba
y ta asina popular y ta conta cu un participacion masha grandi mes di persona interesa y
comprometi pa cuminsa move, ehercita y traha riba mehoracion di nan condicion y salud.
United 5.5K Walk & Run” ta tuma lugar diadomingo dia 11 di januari 2015 y ta sali
exactamente pa 5:30p.m. for di e caminda dilanti di Club di Sport Boys na Angochi.
Ya for di 4:00p.m. por cuminsa registra participacion of cumpra ticket ainda pa bo participa.
Ruta di United 5.5K Walk & Run:
Salida ta for di e caminda dilanti di Club di Sport Boys na Angochi bin abou na e caminda-T
Angochi 8C, ta bira na man robes bay direccion zuid. Aki ta yega otro caminda-T di Sombre
20B y ta bira na man drechi bin abou riba e caminda y ta sigui te na e cruzada di caminda di
Kas Ariba 43, na altura di e dam di Kas Ariba. Despues ta bira na man drechi sigui direccion
noord riba caminda di Ser’i Compa pa Kadushi Largo. Ta yega e cruzada di caminda di
Kadushi Largo y ta bira na man drechi subi e caminda di Kadushi Largo sigui bay ariba full
pasa den Angochi y yega na otro cruzada di Sabanilla Abao cu Angochi. Na Angochi 28
ta bira na man drechi un biaha mas y ta keda riba e caminda di Coba Lodo bin zuid te na e
caminda-T di Coba Lodo 18 (Felis Ras). Despues ta bira na man drechi y bin abou riba e
caminda di Sombre te bolbe yega e caminda-T Sombre 20B, aki ta bira bek na man drechi y
bin direccion noord pa finalisa mes caminda cu a cuminsa dilanti di Club di Sport Boys.
Riba ruta lo tin ‘waterpost’ pa asisti tur participante, como tambe na final ta ricibi awa, fruta
y hopi premio interesante manera tur aña, danki na nos patrosinadornan. E aña aki tambe
Thrill Walkers S.V. tin premio pa e prome 3 coredonan y e prome 3 canadonan masculino y
femenino cu cruza e linea final.
Participacion ta solamente 5 florin pa persona y e prome actividad aki di careda y caminata
pa aña 2015 sigur ta un bon momento pa cuminsa fija metanan pa cumpli cu nan durante aña.
Esaki ta Thrill Walkers S.V. su prome gran actividad pa aña 2015, cu sigur un biaha mas
ta bira otro aña grandi pa e organisacion cu tin como meta pa promove movecion: “Move
pa Salud” . Durante aña tin plannan grandi pa sigui cumpli cun’e pa loke ta actividad di
Thrill Walkers ta hasi uzo di e oportunidad pa invita henter Pueblo di Aruba, su miembronan,
deportista y atletanan pa bin participa grandemente diadomingo atardi na Angochi na e
“United 5.5K Walk & Run”.
Na comienso di e aña nobo Thrill Walkers S.V. ta desea tur miembro, deportista, atletanan y
Aruba en general un aña productivo y positivo. Cu tur meta y deseo keda realisa pa hunto nos
yega na un Aruba Salud pa un y tur.


text:
Desde 1 di januari 2018 a cuminsa cu un cooperacion interesante y valioso entre Kitchen Table by White y CEDE Aruba. E cooperacion ta ensera cu Kitchen Table by White ta haci un donacion di 1 US Dollar di cada dinner cu ta wordo cumpra. E fondonan cu lo wordo colecta na e manera aki lo wordo usa pa financia campamentonan vacacional pa mucha y hoben den diferente bario. E coleccion di fondo ta andando pa 5 luna caba exitosamente.
Kitchen Table by White ta un restaurant inovativo na Aruba cu ta ofrece un experencia special. E restaurant tin 16 asiento comfortabel y ta ofrece un menu di 7-8 course. Ultimo tempo management di e restaurant tabata tin e deseo di haci un contribucion na actividadnan den nos comunidad. Asina a tuma contacto cu CEDE Aruba pa intercambia di idea y a yega na e idea di colecta sumaman chikito pa campamento vacacional pa mucha y hoben. Pa e aña 2018 a prognostica un suma total di AWG. 7.000,-. E suma aki lo por financia un of mas campamento vacacional.
Sr. Daniel Tecklenborg, director di CEDE Aruba, ta masha contento cu e cooperacion aki. CEDE Aruba ta un fondo y organisacion di desaroyo na Aruba cu ta sostene un cantidad grandi di iniciativanan aki na Aruba. E fondonan di CEDE Aruba ta bin pa un parti for di Gobierno y tambe for di fondonan den exterior, por ehempel Samenwerkende Fondsen Caribisch Deel van het Koninkrijk. Banda di esaki CEDE Aruba ta para pa inovacion den recaudamento di fondo y ta considera e idea di Kitchen Table by White algo inovativo. Mas cu claro CEDE Aruba a para habri pa maneha e donacion y pa crea mas iniciativanan asina. Durante luna di juli lo publica mas informacion tocante e campamento vacacional cu lo haya sosten.
E cooperacion entre Kitchen Table by White y CEDE Aruba ta contribui na un desaroyo positivo den nos comunidad y ta spera cu otro restaurant y negoshi lo por participa den e idea aki. Pa cualkier pregunta por tuma contacto cu CEDE Aruba: Tel: 582-7666 of e-mail: [email protected]


text:
ORANEJSTAD (AAN): Tur aña ta un fiesta grandi durante easter ora cu e chiquitinnan di cas por bin saca potret cu un conenchi bibo na Checkpoint Color.
E accion di pasco grandi di Checkpoint e aña aki ta bay acompanja pa un fiesta di easter pa e clientenan chiquito.
Durante e fiesta aki lo tin un actividad pa busca webo pa easter y lo tin premionan bunita y balioso pa e ganadornan.
E fiesta aki lo ta diaranson 31 maart atardi y e ta gratis pa tur mucha cu bin saca nan potret cu e conenchi bibo. Checkpoint Color ta organiza e fiesta aki como un regalo pa su clientenan chiquito. Temporada di easter ta uno pa refleha y pa comparti y Checkpoint ta scoge pa comparti cu e chiquitinnan di cas. Muchanan ta hunga un rol importante den e storia di Jesucristo y nos mester corda riba esaki tur momento. E conechi ta refleha e temporada di bida nobo cu ta sigui despues di cuaresma, pero pa e muchanan sinta cerca di un conenchi ta un fiesta paso ja casi no ta wak conenchi bibo den Aruba su naturalesa.
Ta recorda e muchanan pa corda pidi nan carchi di entrada ora nan bin saca potret. Pa mas informacion por wak e aviso den Diario di awe.


text:
Robert Candelaria ta desmenti jaloezie y al contrario, ta papia di alivio/trankilidad cu ta biba cerca dje y cu di su banda e no tin cu splica dealnan robes cu a tuma luga manera ta e caso di Minister di Husticia, mr. Andin Bikker.
Keto bay ta parse cu Bikker no por pone prioridadnan caminda nan mester ta y no por diferencia entre tin e posibilidad di tin un helicopter den servicio (ora cu tin fondo disponibel) y inverti strategicamente den materialnan cu ta miho y mas eficiente y economicamente conviniente mas ainda den momento di crisis cu pais ta aden.
Robert Candelaria ta sigui conta cu, ta na su luga pa pone algo straigth, den locual cu Minister Bikker a trece dilanti referente Kustwacht. Semper tabata bou di imprecion cu Andin Bikker tabata un bon abogado, saliendo for di bista cu ta un hende cu por a pone presion riba Gobierno, pa kibra monopolio di SETAR y permiti entrada di Digicel, cu e mester por ta un bon abogado, ta hustamente locual cu mester awor pa por sali afo di e deal di helicopter, mas ainda den situacion financiero cu nos ta aden cu tin cu bay haci prestamo na Hulanda.
Candelaria na Andin Bikker: “Si bo kier” bo por sali afo!
Ta bisa cu “si bo kier” pasobra si no ta cumbini of tin beneficionan for di un contract logico cu no kier sali afo. Como un bon abogado mester sa con pa haci esaki. Ta conta igualmente den e caso pa cu Kustwacht cu a ofrece nan servicio, cu nan tin ora disponibel, na un miho prijs cual ta menos y cu e opcion di ta na Aruba mes cu pa nan ta un opcion. No tin cu sali for di Corsou of tarda 45 minuut pa yega Aruba.
Si algo pasa na Aruba mes, no mester lubida cu helicopter aki tambe tin cu haci preparacion prome cu sali y cu piloto tambe tin cu yega como tambe preparacion na momento di lanta, sin lubida e detaye di pif paf y asina hopi mas cu tin cu tuma luga prome cu lanta, pesey mester ta sincero cu otro.
Aun mas lamentabel ta e tono cu tin pa cu Hulanda
Tumando na cuenta exprecion di Minister Bikker cu ta djis un prestamo ta haci na Hulanda cu lo paga bek. Ta papia como si fuera tin hopi opcion, cu e por a bay haci prestamo na hopi otro luga y cu ta e a scohe pa haci prestamo na Hulanda. NO tin hopi opcion!
Mirando cu AZV tin cu baha su gastonan cu 5miyon florin pa luna, dicon tin cu baha salario di tur empleadonan publico mes ora sin yega na areglo cu empleadonan pasobra a yega na areglo cu Hulanda, dicon a baha salario como minister cual ta areglo cu a yega cu hulanda, tur esaki pasobra bo NO tin otro opcion. Esey ta e realidad, ta locual Robert Candelaria a bisa.
Robert Candelaria (AVP) na Minister Bikker: Mi ta trankil cu no ta ami mester duna cuenta riba deal robes di helicopter
Robert Candelaria ta desmenti jaloezie y al contrario, ta papia di alivio/trankilidad cu ta biba cerca dje y cu di su banda e no tin cu splica dealnan robes cu a tuma luga manera ta e caso di Minister di Husticia, mr. Andin Bikker.


text: Aruparking ta ahusta orario di parkeo paga den cuadro di dianan di fiesta Aruparking ta anuncia cu den cuadro di dianan di fiesta nos dilanti lo ahusta e orario di parkeo paga. Ta pidi tur esnan cu ta bishita nos centro di ciudad pa tene na cuenta e cambionan aki: 17 december full dia lo tin free parking 19,20,21,22,23 december despues di 12or di merdia lo tin free parking 24 december lo tin full dia free parking 27,28, 29 december despues di 12 or lo tin free parking 30 y 31 december lo tin free parking henter dia Aruparking ta […]


text:
Morto di Dòktor
Moises Frumensio da Costa Gomez (Dòktor) a bai laga nos riba 22 novèmber 1966 miéntras ku e tabata prepará pa bai un sita serka su dentista, 9or di mainta. Su kasá, Lucina da Costa Gome (dfm), ku a sali for di e kamber kaminda e tabata huntu ku Dòktor, a bin despues di algun ratu i hañ’e den un stul morto. E lo mester a sinti su kurpa derepente bira malu i disidí di sinta un ratu.
E notisia di su fayesementu tabata un sorpresa grandi. Algun dia promé ku e fecha aki Dòktor a regresá kas for di un estadia di 5 siman den hospital St. Elisabeth relashoná ku problemanan ku pulmón. Dòkternan a konsiderá ku Dòktor a rekuperá sufisientemente i ku e por a bai kas i resumí su tareanan. Dòktor a fayesé di problema ku kurason.
E mainta di 22 novèmber 1966 Dòktor tabatin yen di ánimo pa despues di su sita prepará un reunion ku su partido, Partido Nashonal di Pueblo, pa atendé ku un halá di problema di índole polítiko. Algun luna promé PNP a sufri un derota elektoral kontundente. Tambe Dòktor tabata den bataya ku su mes partidarionan ku tabata di opinion ku e no tabata habrí pa ideanan nobo. Anteriormente un grupo di Nashonalista a bandoná PNP i a lanta Union Reformista Antillano (URA). Banda di esaki tabatin no ménos ku tres fakshon diferente entre nan un grupo ku a forma Acción Social Progresista (ASP).
Dòktor a bai laga nos despues ku apenas un luna promé e a kumpli 59 aña. Dòktor, e emasipadó polítiko di mas grandi ku nos a konosé, a laga un fundeshi sólido pa nos sigi konstruí i perfekshoná nos demokrasia. Kisas e mihó lès ku Dòktor a laga atras ta ku outonomia ta floresé dor di prepará nos mes, bon gobernashon, sentido di responsabilidat i koperashon ku otro. Hunga víktima, kulpa tur otro hende, populismo i mal gobernashon ta kontra di bienestar general i final di kuenta ta mina nos outonomia. Pas eterno na e mas ilustre emansipadó polítiko di nos pais.
Biografia Dòktor
Moises Frumencio Bikker a nase na Ser’i Klip den Otrobanda riba 27 òktober 1907. E tabata e di tres yu di Pedro da Costa Gomez (Shon Pedro) i Braulia Bikker. Despues e famia ta keda ampliá ku 5 yu muhé i un yu hòmber. Durante di e promé añanan famia da Costa Gomez/Bikker a biba na bários adrès den Otrobanda, pa despues muda bai Penstraat. Braulia Bikker tabata ama di kas, miéntras ku Shon Pedro tabata negoshante i tambe e tabata atministrá e korant “Boletin Comercial”.
Moises a terminá 8 klasnan di skol básiko i MULO di St. Thomas College. E tabata hunga futbòl, tabata gusta spar tur tipo di piedra di koló. Esaki a pone ku semper a kere ku Moises lo a bira un hoyero. Ku 15 aña di edat e ta bai Ulanda i ta bai biba serka fraternan na Tilburg pa sigui enseñansa. Djis promé ku e bai Ulanda Moises i su rumannan ta keda rekonosé pa Shon Pedro i ta haña e fam da Costa Gomez. Despues di Tilburg e ta bai Nijmegen (1923) kaminda na Canisius College e ta keda formá bou di guia di Hesuitanan. Na Nijmegen e tabata bria komo studiante i tabata gana premionan di e mihó alumno den Ulandes, Latino i Griego. Despues di eksamennan final di Gimnasia e ta sigui su estudionan di lei na e Universidat Katóliko di Nijmegen. E ta optené su diploma di kandidato denter di un aña di tempu i despues na 1929 ta sigui e eksamen doktoral.
Komo hurista e ta traha komo supstituto griffier na Den Haag. Na Nijmegen e a traha kasi tres aña komo abogado i prokurador. Durante di e tempu aki e ta será konosí ku su promé kasa, Elisabeth (Lies) Heiling. For di e matrimonio ta nase dos yu muhé. Despues di divorsiá Lies, e ta kasa na Venezuela ku Lucina Matheeuws. a 1962. E matrimonio aki no ta produsí yu.
Riba 3 di desèmber 1935 Dòktor ta promové na Universidat di Amsterdam ku su tésis “Het wetgevend orgaan van Curaçao: Samenstelling en bevoegdheid bezien in het kader van de Nederlandsche koloniale politiek”. Inmediatamente despues e pareha da Costa Gomez ta subi barku i ta yega Kòrsou riba 31 desèmber 1935.
Apénas despues di tres siman na Kòrsou, Dòktor ta ko-funda Curaçaosche Roomsch Katholieke Partij (CRKP), Nederlands Antilliaanse Ambtenarenbond i R.K. Arbeidersbond di kua e ta bira sekretario. Komienso di febrüari 1936 da Costa Gomez ta kuminsá su karera komo sirbidó públiko den funshon di adjunct-commies na Parkèt i tambe sekretario di Komishon Hurídiko.
Da Costa Gomez na komienso di febrüari 1936 ta envolví su mes den un wèlga riba tereno di refineria i ta skohe p’e banda di e trahadónan. Esaki aparentemente ta pone ku Gobernadó van Slobbe, ku a haña ku Dòktor ta un “peliger”, ta mand’é bai traha na Sint Maarten. Despues ku e siguiente aña van Slobbe a baha, Gobernadó Wouters, ta laga da Costa Gomez regresá su isla natal. Dòktor ta keda promové komo adjunct-commies ter Griffie, despues di Hof. Na 1944 e ta bira hefe interino di Departamentu Soshal i Asuntunan Ekonómiko.
Da Costa Gomez ta drenta arena polítiko na 1938: e ta keda skohé komo miembro di Staten di Kòrsou i ta bira lider di frakshon di CRKP. Ounke ku for di 1944 a bira opvio e kiebro entre Dòktor i CRKP, ta te na 1948 e ta sali for di e partido aki i ta funda Partido Nashonal di Pueblo.
Da Costa Gomez ta bira miembro di Raad van Advies ekstraordinario di Ulanda na London. Na 1946 Dòktor ta enkabesá un delegashon ku ta bai Ulanda pa hasi un petishon pa outonomia. Di 2 aprel 1947 te 3 desèmber 1948 da Costa Gomez ta traha na Ulanda komo e promé Representante di Antia Ulandes na Den Haag (awe Minister Plenipotensiario). Na 1948, 1952 i 1954 da Costa Gomez tabata presidente di e delegashon di Antia Ulandes di e Konferensha di Mesa Rondó.
Komo mandatario Dòktor tabata e di dos presidente di College van Algemeen Bestuur (CAB). Despues di CAB ta bin Regeringsraad ku pa di promé biaha ta nombra ministernan (ku responsabilidat ministerial). Dr. da Costa Gomez ta bira e promé presidente di ministernan den Regeringsraad (pues Dòktor ta e promé Promé Minister di nos pais) i ta tuma e portafolionan di Asuntunan General, Agrikultura, Peska i Maneho di Awa. Di 1963 -1966 e ta Diputado di teritorio insular di Kòrsou enkargá ku Salubridat Públiko, Asuntunan Soshal, Agrikultura, Krio i Peska.
Mr. dr. da Costa Gomez ta muri riba 22 novèmber 1966 ku apénas 59 aña di edat. Dr. da Costa Gomez tin e siguiente distinshonnan: Officier in de Orde van Oranje-Nassau, Ridder in de Orde van de Nederlandse Leeuw (ámbos di Ulanda), Commandeur in de Orde van San Carlos (Colombia) i Orde van Jubille Zehabi (Libanon).
Dòktor su legado ta traha pa libertat, dignidat i balor propio di e pueblo, prinsipalmente e pueblo ku ménos posibilidat. Dòktor ta e polítiko ku mas éksito den nos historia na urnanan: na 1963 ela kue 36,6% di tur voto ku a keda emití, lokual ta un rèkort ku no a keda igualá.
Seoul, Korea


text:
Durante fin di siman miembronan di Aruba One Happy Island Lions Club tabata na e centro di distribucion di Fundacion Pa Nos Comunidad pa asina duna un man pa yuda prepara e paketenan pa famianan den necesidad.
Un cantidad grandi di paketenan a wordo prepara cu productonan di prome necesidad pa despues por wordo entrega na famianan den necesidad. Aruba One Happy Island ta gradici Fundacion Pa Nos Comunidad pa e oportunidad brinda pa nos por traha hunto pa un bunita causa. Un danki na tur miembro y boluntario pa nan disponibilidad, ayudo y cooperacion. Un danki tambe na tur organisacion y instancianan cu ta haciendo donacion y ta duna un man. E demanda ta grandi di esnan cu tin mester y nos club ta aplaudi e excelente coordinacion y ehecucion di e trabao cu Fundacion Pa Nos Comunidad ta eherciendo. Un yamada na comunidad y na comercio, tur esnan cu tin e posibilidad pa haci un donacion of duna un man pa tuma contacto cu FPNC of cu nos organisacion Aruba One Happy Island Lions Club. Aruba Uni pa yuda esnan den e periodo dificil aki.


text:
Pa por mira e buki Lánthùisnan di Kòrsou digital, por fabor klik riba e link akibou;
Lánthùisnan di Kòrsou
Prenda presioso di pasado
E buki Lánthùisnan di Kòrsou ta e promé buki ku ta duna un bista kompletu di tur lánthùisnan di Kòrsou – tantu di esnan ekstistente komo di esnan ku ya no t’ei mas. Ademas di un kantidat grandi di potrèt di e lánthùisnan i eksperensha di esnan ku a biba akiden, tambe tin atenshon pa historia i arkitektura.
Duivelsklip, Groot Sta. Martha, Brievengat – ta djis algun nòmber di lánthùisnan ku ta kishikí nos imaginashon. Nos isla konosé mas di shen di e lánthùisnan aki, rekuerdonan di plantashi i kas na kunuku. E forma di konstrukshon ta úniko na mundu: un estilo Europeo, mayoria di biaha Hulandes, adaptá na nos sirkunstansha tropikal i material di konstrukshon disponibel. Pater Paul Brenneker ta papia kla tokante historia di e lánthùisnan aki:
‘Mi ta atmirá e lánthùisnan pa nan estilo, eimes mi ta odia nan pasobra nan ta monumento di krueldat lantá ku trabou fòrsá i halá di zjuip’
DESTINO NOBO
Den delaster dékadanan a restaurá hopi di e lánthùisnan i hopi biaha nan a haña funshon i konstrukshonnan moderno den banda. Algun ta sirbi ketu bai komo kas pa biba, otronan awor ta albergá, restorant, hotèl, museo, biblioteka òf kantor.
E buki ta mustra e variedat grandi pero tambe e estado ku e lánthùisnan ta na e momentu aki: for di dekadensia i ruina te kuido intensivo, tin biaha ku ekstenshonnan hipermoderno. Di kas na kunuku simpel te kas di plantashi den tur su grandesa.
TOKANTE E FOTOGRAFONAN
Ton Verkuijlen ya tin diferente buki di fotografia riba su nòmber manera, Pietermaai 1715-2015.
Brett Russel a haña rekonosimentu pa motibu di su retratonan pa entre otro Joods Historisch Museum na Amsterdam. Entre nan dos nan a fotografiá tur e 78 lánthùisnan eksistente.
TOKANTE E ESKRITORNAN
E periodista Jeannette van Ditzhuijzen a indagá den histroria di hopi diferente lánthùis i a sa di trese dilanti hopi hecho i anekdotanan. Van Ditzhuijzen a publiká diferente buki tokante Kòrsou serka LM Publishers, manera Geschiedenis in Steen i Kas di Shon. Arkitekto Michael Newton a skibi tokante historia i arkitektura di e lánthùisnan kaminda el a pone atenshon tambe na e kultura di plantashi, materialnan i estilo di konstrukshon. François van der Hoeven i e Werkgroep Archeologie Curaçao a investigá, deskribí i saka potrèt di mas di setenta ruina i fundeshi di lánthùisnan ku a bai pèrdí. Carel de Haseth a entrevistá (èks) habitantenan di diferente lánthùis: Daisy, Andrés i Pedro Casimiri, Marcel van Henneigen, Bob Pinedo, Stella Sprockel i Chris Winkel.
FUNDASHON CURAÇAO STYLE
Fundashon Curaçao Style ta publiká e buki Lánthùisnan di Kòrsou na okashon di nan di binti aña di eksistensha. Meta di e fundashon ta pa hasi e herensia kultural di Kòrsou konosí, tantu pa medio di palabra komo imagen.
LM PUBLISHERS
Ta un kas editorial independiente ku buki tokante arte i kultura rònt mundu, informashon tokante pueblonan indígeno, durabilidat i e problemátika di desaroyo. Nan tin interes speshal pa Surinam, eks-Antianan i Indonesia.
DATONAN DI E BUKI
Lánthùisnan di Kòrsou, Prenda Presioso di Pasado (ISBN 978460225284)
Fotografia: Ton Verkuijlen, Brett Russel e.a. l Teksto: Jeannette van Ditzhuijzen, Michael Newton, François van der Hoeven i Carel de Haseth | LM Publisher huntu ku Fundashon Curaçao Style
E buki ta na Hulandes Landhuizen van Curaçao – Juwelen uit het Verleden (ISBN 9789460225116)
Na Ingles Plantation Houses of Curaçao – Jewels of the Past (ISBN 9789460225253)


text:
WILLEMSTAD.- Dia 30 di yüli e fèri Krioyo Blue Curaçao di e konosido Darwin Gregg ta keda bend’é na findishi. Ayera Notarispraktijk Hu-A-Ng a publiká e findishi di e fèri. Dia 4 yüli 2012 e barku a haña su dokumentonan na departamento di nabegashon di Kòrsou.
E suma ku lo bende e barku ta di 630 mil florin. Dieskuater (14) dia promé ku e findishi esnan interesá por entregá nan oferta. Tur hende ku ta entregá oferta i ta interesá pa kumpra e fèri, mester tin un garantia di banko pa por kumpra e fèri.
Na mes momentu e notario ta pidi esnan ku ta asistí na e findishi pa tene kuenta ku reglanan di distansia sosial, i mester mèldu via di mail dje notario.
Ademas ta solamente esnan ku ta interesá pa kumpra e boto por ta presente. Na mes momentu e notario ta notifiká ku sitio di findishi por kambia si tin un situashon di pandemia.


text:
Mediante e informe aki Cuerpo policial Aruba kier informa tur bendedor di klapchi cu e DEADLINE pa pidi permiso pa bende klapchi e anja aki ta diabierna 17 di November 2017.
Tur hende cu mester un permiso pa esaki mester entrega e peticion mas tarda riba e dia ey. Lo no procesa peticionnan cu drenta despues di e fecha ey, defacto lo no acepta peticion mes despues di esey.
Ta pidi tur hende pa por fabor tene bon cuenta cu esaki pa despues bo no hayabo cu sopresa desagradabel of perdida financiero.
Di antemano danki pa e acostumbrado cooperacion.
Cuerpo Policial ta avisa tur hende cu ta bende klapchi riba ultimo fecha pa entrega permiso
Mediante e informe aki Cuerpo policial Aruba kier informa tur bendedor di klapchi cu e DEADLINE pa pidi permiso pa bende klapchi e anja aki ta diabierna 17 di November 2017.


text:
Dia 27, 28 y 29 di September You Church ta organisando un evento cu lo cambia bo bida. Tres anochi yena cu milager, palabra di Dios y alabansa. Bo ta cla pa un aventura cu hamas bo yega di a experencia den bo bida? Awel prepara pa sinti amor, alegria y bunitesa di spirito santo den un solo luga. Aruba Entertainment Center na Dakota lo ta e luga cu abo por tende Pastor J, Pastor Jeannine Zoe y pastor Jevon predica e palabra di Señor. Entrada ta comlpetamente gratis y ta cuminsa pa 7:30 anochi. Wak video pa invitacion.
Wak video
Click Logo


text:
Ken e modelo cu a subi veld durante final di The Champions league ta?
MADRID, SPAÑA--Kinsay Wolanski ta un modelo cu a capta atention di miyones di hende round mundo despues cu e la kita su short y keda den un body suit chikito y core subi veld durante final di The Champions league. Pa hopi cu tawata wak e wega a considera su acto como e atraction di e wega, sinembargo algo asina ta contra ley y e modelo a bai sera. Pero kiko ta e motibo tras di e acto aki? E motibo tin nomber y fam Vitaly Zdorovetskiy, un youtuber hopi famoso pa actonan similar den pasado.
E biaha aki e youtuber a convence su prometida pa subi veld durante final di Champions League cu un body suit chikito cu su nomber geprint riba dje. Tur esaki pa promove un website di porno cu e youtuber a kaba di lansa. Un marketing stunt cu a costa e modelo tres dia sera pero cu a capta atention di mundo completo.
Vitaly a score un gol sin keeper.


text:
Dos siman mas di nominacion pa Appel di Oro 2018
“Enseñansa ta e paspoort pa futuro, pasobra futuro ta di esnan cu prepara p’e den presente.”
Participacion
E periodo di nominacion pa aña 2018 ta habri y lo cera dia 12 di December. Mirando cu falta dos siman so mas di nominacion pa Appel di Oro, Ministerio di Enseñansa hunto cu Departamento di Enseñansa Aruba ta haci un yamada na henter comunidad pa haci nan nominacion.
E formularionan di nominacion lo keda evalua pa un cuerpo di hurado cu ta consisti di personanan cualifica y cu amplio experiencia riba tereno di Enseñansa na Aruba.
E proyecto Appel di Oro ta un oportunidad pa reconoce esnan cu ta destaca den enseñansa, esnan cu ta contribui na y representa excelencia den enseñansa, es decir, “Nos Heroenan di tur dia”.
Pa cualkier pregunta relaciona cu e proyecto Appel di Oro por tuma contacto cu sra. Sharine Croes na telefon 528-3415 of via email appeldioro@ea.aw.
Info | Contact
Pa mas informacion por busca den e alfabet menu riba homepage: [A] Appel di Oro of por tuma contacto cu: DEA.Scroll To Top


text:
Studiantenan den dialogo cu minister Yrausquin (parti 2)
Den Haag – Recientemente Minister Plenipotenciario Juan David Yrausquin a tene un serie di encuentro cu e studiantenan di Aruba na Hulanda. E ultimo encuentronan a tuma lugar na Enschede, Amsterdam, Utrecht y Rotterdam.
Enschede Deventer y Zwolle
Casi mita di e grupo di studiante cu ta studiando na Enschede, Deventer y Zwolle a mustra un interes grandi pa topa cu Minister Plenipotenciario Juan David Yrausquin. E studiantenan a aprecia e manera habri y personal cu Minister Yrausquin ta combersa cu nan riba nan estudio y nan bida como studiante na Hulanda. Hopi punto a bin dilante durante e combersacionnan cu Minister Yrausquin a hiba na cada mesa cu e studiantenan.
E studiantenan a tuma nan tempo pa hiba un dialogo constructivo cu Minister Yrausquin pa asina e mandatario por haya mas dato posibel pa haci un analisis di e situacion real cu ta biba bou di e studiantenan. Asina e por bin cu un plan di accion pa segura cu e studiantenan ta termina nan estudio cu exito. Esaki ta un punto cardinal pa Minister Yrausquin den su maneho pa brinda mas sosten na nos studiantenan.
Un punto cu a resalta durante di e encuentro ta cu e grupo di studiante ta hopi close cu otro. Esaki ta debi cu e grupo ta chikito, pero tambe cu e lasonan entre e studiantenan y e miembronan di e Plaatselijke Opvangcommissie (POC) ta bastante estrecho. Hopi studiante a duna di conoce cu nan a wordo yuda hopi bon mes pa POC y tambe cu semper cu nan tin un pregunta nan por acerca cualkier miembro di e POC pa contesta of asistencia. Sigur por bisa cu esaki ta bon ehempel con studiantenan entre nan ta yuda otro.
Manera tabata e caso na e otro encuentronan algun studiante a bai live via di Facebook pa conta riba nan experencia como studiante na Hulanda y special tocante di Enschede, Deventer of Zwolle. Hopi tips a keda duna na e muchanan cu ta preparando pa e aña aki bin Hulanda, manera con pa prepara bo mes mas mihor posibel riba un estudio na Hulanda of con pa inscribi bo mes pa tin e sigurancia pa haya un camber na tempo.
Amsterdam
Un anochi sumamente informativo, constructivo y ameno. Asina Minister Plenipotenciario Juan David Yrausquin a califica su encuentro cu studiantenan na Amsterdam. Un grupo di casi di 50 studiante a bisa di a aprecia e oportunidad pa topa y papia cu Minister Yrausquin.
Na comienso di e encuentro Minister Yrausquin a bisa di ta contento cu hopi studiante a responde positivo riba su invitacion pa e anochi aki. E mandatario a bisa di a bin na e encuentro aki cu un solo meta y esaki ta pa scucha kico ta biba bou di e studiantenan Arubiano en general, pero e biaha aki particularmente bou di esnan cu ta studia na Amsterdam.
Minister Yrausquin a tuma tempo pa a pasa na cada mesa y a sinta papia y scucha loke e studiantenan tin di bisa riba nan bida como studiante.
Durante di e anochi mescos cu varios otro studiante a haci anteriormente na otro encuentro, algun studiante a bai live via di Facebook pa conta riba nan experencia como studiante na Hulanda y special tocante di Amsterdam. Hopi tips a keda duna na e muchanan cu ta preparando pa e aña aki bin Hulanda, manera con pa prepara bo mes mas mihor posibel riba un estudio na Hulanda of con pa inscribi bo mes pa tin e sigurancia pa haya un camber na tempo.
Tambe e studiantenan a comenta riba e bida estudiantil na Amsterdam cu ta un ciudad grandi, pero cu Amsterdam tin un caracter hopi internacional. Esaki debi cu tin hopi hende di diferente nacionalidad ta biba y traha na Amsterdam.
Utrecht
E grupo significante di studiante cu ta studiando na Utrecht tambe a mustra un interes grandi pa topa cu Minister Plenipotenciario Juan David Yrausquin. E studiantenan a bisa di ta sumamente contento pa tin e oportunidad aki pa topa cu e mandatario y ta bunita pa mira cu e Minister ta pone hopi dedicacion den scucha con nan ta pasando como studiante Arubiano na Hulanda.
E studiantenan a tuma nan tempo pa hiba un dialogo constructivo cu Minister Yrausquin pa asina e mandatario por haya mas dato posibel pa haci un analisis di e situacion real cu ta biba bou di e studiantenan. Asina e por bin cu un plan di accion pa segura cu e studiantenan ta termina nan estudio cu exito. Esaki ta un punto cardinal pa Minister Yrausquin den su maneho pa brinda mas sosten na nos studiantenan.
Durante di e encuentro aki mescos cu e otronan algun studiante a bai live via di Facebook pa conta riba nan experencia como studiante na Hulanda y special tocante di Utrecht, unda nan ta studia. Hopi informacion a wordo duna, tambe hopi tips na e muchanan cu ta preparando pa e aña aki bin Hulanda pa sigi un estudio avansa. Un bunita initiativa di e studiantenan mes y esaki sigur lo yuda e muchanan aun mas riba nan preparacionnan pa nan bida como studiante na Hulanda. Final e bisa cu e Plaatselijke Opvangcommissie di Utrecht tin nan mesun Facebook unda tur cu ta interesa pa bai studia na Utrecht por haya informacion y haci nan pregunta.
Rotterdam
Akinan Minister Plenipotenciario Juan David Yrausquin un biaha mas a papia di su meta cu tur e encuentronan aki, cu ta scucha loke e studiante Arubiano na Hulanda ta pasando den dje. Mescos cu tabata e caso na e encuentronan anterior Minister Yrausquin a tuma tempo pa a sinta papia y scucha loke e studiantenan tin di bisa riba nan bida como studiante. Hopi topico a keda trata di cual Minister Yrausquin lo bai pone nan den un plan di accion pa brinda mas sosten na nos studiantenan.
E siguiente paso ta pa bin cu puntonan di accion riba corto y largo plazo a base di e feedback cu Minister Yrausquin a haya di e studiantenan durante e diferente encuentronan.
Como parti clave di e anochi aki tabata e momento cu algun studiante a bai live via di Facebook pa conta riba nan experencia como studiante na Hulanda y special tocante Rotterdam como ciudad pa studia y biba. Nan a duna hopi tips na e muchanan cu ta preparando pa e aña aki bin Hulanda pa sigi un estudio avansa. Esakinan a varia di e preparacion na Aruba, con pa mehora bo Hulandes y e nesesidad pa mas tempran posibel busca un camber, cu no tur ora ta facil, pero cu ta exigi accion di e studiante.
Na final di e encuentronan e studiantenan di e ciudadnan ariba menciona a expresa nan satisfaccion riba e initiativa di e Minister pa cu e encuentronan aki y alabes nan a gradici e mandatario pa e invitacion.
Info | Contact
Pa mas informacion por busca den e alfabet menu riba homepage: [Studia na Hulanda] of por tuma contacto cu: [Kabinet van de Gevolmachtigde Minister van Aruba – Arubahuis]
Scroll To Top